Paġna Proċedura ta' konsultazzjoni Proċedura ta' approvazzjoni Proċedura leġiżlattiva ordinarja: l-ewwel qari Proċedura leġiżlattiva ordinarja: it-tieni qari Proċedura leġiżlattiva ordinarja: it-tielet qari (It-tip ta' proċedura jiddependi mill-bażi legali proposta mill-abbozz ta' att) wara li kkunsidra l-abbozz ta' deċiżjoni tal-Kunsill (09828/2014), wara li kkunsidra l-abbozz tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra (17903/2013), wara li kkunsidra t-talba għal approvazzjoni preżentata mill-Kunsill skont l-Artikolu 217 u l-Artikolu 218(6), it-tieni subparagrafu, punt (a), u t-tieni subparagrafu tal-Artikolu 218(8) tiegħu, kif ukoll l-Artikolu 218(7) tat-Trattat dwar il-Funzjonament tal-Unjoni Ewropea (C8-0130/2014), wara li kkunsidra l-Aġenda ta' Assoċjazzjoni bejn l-Unjoni Ewropea u r-Repubblika tal-Moldova li ġiet approvata fis-26 ta' Ġunju 2014 mill-Kunsill ta' Kooperazzjoni u li ssostitwiet il-Pjan ta' Azzjoni tal-PEV tat-22 ta' Frar 2005, wara li kkunsidra l-Artikolu 49 tat-Trattat dwar l-Unjoni Ewropea, wara li kkunsidra l-Artikolu 99(1), it-tieni subparagrafu, tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Barranin u l-opinjoni tal-Kumitat għall-Kummerċ Internazzjonali (A8-0022/2014), billi f'dawn l-aħħar snin bis-saħħa tad-determinazzjoni politika tal-gvern tagħha, ir-Repubblika tal-Moldova għamlet progress sinifikanti fir-riformi u fit-tisħiħ tar-relazzjonijiet mal-UE; billi l-kriżi li għadha għaddejja fl-Ukraina, l-annessjoni illegali tal-Krimea u r-rwol li kellha r-Russja jirrappreżentaw theddida serja għas-sigurtà Ewropea u bidlu l-ordni ġeopolitika; billi dan għandu implikazzjonijiet ukoll għar-relazzjonijiet bejn l-UE u l-Moldova; billi s-SL ħolqot qafas politiku sinifikanti għall-approfondiment tar-relazzjonijiet, l-aċċelerazzjoni tal-assoċjazzjoni politika u aktar integrazzjoni ekonomika bejn l-UE u r-Repubblika tal-Moldova – żewġ entitajiet b'rabtiet ġeografiċi, storiċi u kulturali qawwijin – billi appoġġat ir-riformi politiċi u soċjoekonomiċi u ffaċilitat it-tqarrib, partikolarment fid-dawl tas-sanzjonijiet ekonomiċi tar-Russja u l-azzjonijiet destabbilizzanti kontra r-Repubblika tal-Moldova; billi r-Repubblika tal-Moldova rratifikat il-Ftehim ta' Assoċjazzjoni, bl-inklużjoni ta' Żona ta' Kummerċ Ħieles Approfondita u Komprensiva (DCFTA), fit-2 ta' Lulju 2014 u ċerti dispożizzjonijiet tiegħu qed jiġu applikati fuq bażi proviżorja mill-1 ta' Settembru 2014, sakemm jiġi ratifikat mill-Istati Membri tal-UE; billi l-konklużjoni tal-Ftehim ta' Assoċjazzjoni mhijiex tmiem fiha nnifisha, iżda tifforma parti minn proċess usa' ta' tisħiħ tal-perspettiva Ewropea tar-Repubblika tal-Moldova politikament, ekonomikament u soċjalment; billi t-tnedija tar-reġim ta' eżenzjoni tal-viżi għaċ-ċittadini tal-Moldova, il-konklużjoni tal-ftehimiet fl-oqsma tal-avjazzjoni, l-agrikoltura u l-protezzjoni ċivili dwar il-parteċipazzjoni tar-Repubblika tal-Moldova f'aġenziji tal-UE u l-programmi tas-sigurtà komuni u l-kooperazzjoni għall-politika tad-difiża, u, l-aktar importanti, l-iffirmar tal-Ftehim ta' Assoċjazzjoni bejn l-UE u r-Repubblika tal-Moldova jirrappreżentaw espressjoni tanġibbli ta' dan il-proċess; billi, għal dan il-għan, l-implimentazzjoni tal-ftehimiet kollha hi essenzjali; billi l-Prim Ministru tar-Repubblika tal-Moldova, Iurie Leanca, għamel dikjarazzjoni dwar l-intenzjoni tar-Repubblika tal-Moldova li tressaq applikazzjoni għal sħubija fl-Unjoni Ewropea fl-2015; billi kunsens f'parti kbira mill-ispettru politiku dwar ir-relazzjonijiet bejn l-UE u r-Repubblika tal-Moldova u l-prijoritajiet tagħhom jista' jikkontribwixxi għal implimentazzjoni aħjar u aktar rapida tal-Aġenda ta' Assoċjazzjoni, għall-benefiċċju taċ-ċittadini tal-Moldova; billi djalogu nazzjonali inklużiv u parteċipattiv u approċċ kostruttiv fil-livelli kollha tal-gvern u tas-soċjetà huma meħtieġa biex ir-reġjuni u l-minoranzi nazzjonali kollha jkollhom sehem attiv fil-proċess ta' teħid ta' deċiżjonijiet; billi kampanja ta' informazzjoni u ta' komunikazzjoni b'saħħitha fl-UE kif ukoll fir-Repubblika tal-Moldova tista' tikkontribwixxi biex iċ-ċittadini jifhmu aħjar il-benefiċċji reċiproċi tal-Ftehim ta' Assoċjazzjoni u taż-Żona ta' Kummerċ Ħieles Approfondita u Komprensiva; billi l-oqfsa reġjonali, inkluża l-Assemblea Parlamentari Euronest, jikkostitwixxu forum addizzjonali fejn jiġu kondiviżi l-esperjenza, l-informazzjoni u l-aħjar prattiki dwar l-implimentazzjoni tal-Aġenda ta' Assoċjazzjoni; billi proġetti speċifiċi tal-infrastruttura tal-enerġija jistgħu jwasslu għal benefiċċji konkreti għaċ-ċittadini fir-rigward tas-sigurtà enerġetika u jnaqqsu l-ispejjeż tal-enerġija għall-popolazzjoni filwaqt li jissodisfaw ukoll l-objettivi tal-Komunità tal-Enerġija; billi r-restrizzjonijiet tal-kummerċ fuq prodotti speċifiċi tal-Moldova mill-Federazzjoni Russa laqtu bil-kbir lill-produtturi lokali u lill-ekonomija tal-Moldova b'mod ġenerali; billi aktar kmieni din is-sena, ir-Russja wettqet eżerċizzji militari fir-reġjun separatista tat-Transnistrija tal-Moldova; billi l-parlament tat-Transnistrija tenna l-appell tiegħu lil Moska li jingħata awtorizzazzjoni biex jingħaqad mal-Federazzjoni Russa; billi l-ħolqien taż-Żona ta' Kummerċ Ħieles Approfondita u Komprensiva bejn l-UE u r-Repubblika tal-Moldova jirrappreżenta wieħed mill-aktar benefiċċji reċiproċi sinifikanti tal-ftehim, li bla dubju ta' xejn huwa ta' importanza għat-tkabbir kummerċjali u ekonomiku, il-prosperità u l-istabilità fir-Repubblika tal-Moldova; billi permezz tal-istabbiliment taż-Żona ta' Kummerċ Ħieles Approfondita u Komprensiva mal-UE, ir-Repubblika tal-Moldova se ssaħħaħ l-aċċess tagħha għas-suq tal-UE, u b'hekk jinħolqu opportunitajiet ġodda għall-iżvilupp u t-tkabbir, u b'benefiċċju dirett għan-negozji u ċ-ċittadini tal-Moldova; billi l-UE se tibbenefika minn flussi kummerċjali b'inqas intoppi u kundizzjonijiet ta' investiment aħjar fir-Repubblika tal-Moldova; billi ż-Żona ta' Kummerċ Ħieles Approfondita u Komprensiva tinkludi bosta dispożizzjonijiet li għandhom l-għan li jirriformaw il-leġiżlazzjoni kummerċjali u l-politiki relatati mal-kummerċ tar-Repubblika tal-Moldova f'konformità mal-acquis tal-UE u abbażi tiegħu, li se jiddisponu għall-modernizzazzjoni tal-ekonomija tal-pajjiż u għal ambjent tan-negozju mtejjeb u aktar prevedibbli, inkluż ukoll għall-intrapriżi żgħar u ta' daqs medju; billi mingħajr appoġġ amministrattiv b'saħħtu minn esperti tal-UE, huwa diffiċli ħafna għal kwalunkwe gvern tal-Moldova biex jimplimenta l-approssimazzjoni tal-leġiżlazzjoni għal mal-acquis tal-UE, li ntlaħaq ftehim dwarha; billi bl-għoti ta' preferenzi kummerċjali awtonomi u, preċedentement, preferenzi GSP+, l-UE diġà offriet benefiċċji sostanzjali lill-ekonomija tal-Moldova, u għandha tkompli tappoġġa lill-pajjiż fil-futur; billi rabtiet politiċi u ekonomiċi aktar b'saħħithom ser iġibu stabilità u prosperità akbar lill-kontinent Ewropew kollu; billi l-kooperazzjoni ta' dan it-tip hija bbażata fuq valuri komuni f'termini ta' drittijiet tal-bniedem, il-libertajiet fundamentali u l-istat tad-dritt, u hi ispirata mill-viżjoni tagħna tal-valur uniku ta' kull persuna; billi l-Ftehim ta' Assoċjazzjoni u l-integrazzjoni gradwali rilevanti tar-Repubblika tal-Moldova fil-politiki tal-UE m'għandhomx jeskludu lir-Repubblika tal-Moldova mir-rabtiet tradizzjonali, storiċi u ekonomiċi tagħha ma' pajjiżi oħra fir-reġjun iżda, għall-kuntrarju, għandhom joħolqu l-kundizzjonijiet sabiex il-pajjiż ikun jista' jibbenefika kemm jista' jkun possibbli mill-potenzjal tiegħu; Jilqa' pożittivament l-iffirmar tal-Ftehim ta' Assoċjazzjoni, sinjal qawwi ta' rikonoxximent tal-isforzi u l-ambizzjonijiet ta' riforma taċ-ċittadini u l-awtoritajiet tal-Moldova u tal-progress sostanzjali miksub fl-aktar perjodu riċenti, jilqa' l-assistenza addizzjonali li saret disponibbli mill-Kummissjoni permezz tal-mekkaniżmu "aktar għal aktar" fl-2014 għar-rikonoxximent tal-iżviluppi pożittivi bħal dawn f'oqsma ta' prijorità; jirrikonoxxi li l-Ftehim ta' Assoċjazzjoni jirrappreżenta pass 'il quddiem sinifikanti fir-relazzjonijiet bejn l-UE u r-Repubblika tal-Moldova u impenn fit-triq lejn assoċjazzjoni politika u integrazzjoni ekonomika; jenfasizza li l-implimentazzjoni sħiħa tiegħu hija essenzjali; iħeġġeġ lil-Istati Membri, f'dan il-kuntest, jipproċedu kemm jista' jkun malajr fir-rigward tar-ratifika tal-Ftehim ta' Assoċjazzjoni; Jenfasizza li l-iffirmar u r-ratifika tal-Ftehim ta' Assoċjazzjoni ma jikkostitwixxux l-għan finali tar-relazzjonijiet bejn l-UE u r-Repubblika tal-Moldova u jirrimarka li skont l-Artikolu 49 tat-TUE, ir-Repubblika tal-Moldova – bħal kwalunkwe Stat Ewropew ieħor – għandha perspettiva Ewropea u tista' tapplika sabiex issir membru tal-Unjoni Ewropea dment li taderixxi mal-prinċipji tad-demokrazija, tirrispetta l-libertajiet fundamentali u d-drittijiet tal-minoranzi, u tiżgura l-istat tad-dritt; Jenfasizza li l-Ftehim ta' Assoċjazzjoni jkopri t-territorju kollu rikonoxxut internazzjonalment tar-Repubblika tal-Moldova, u huwa għall-benefiċċju tal-popolazzjoni kollha; jenfasizza, għaldaqstant, il-ħtieġa li jiġu indirizzati l-konsegwenzi soċjali tar-riformi assoċjati fi żmien xieraq u b'mod ġust; jistieden lir-Repubblika tal-Moldova tiżgura li r-riformi jkunu msejsa u bbażati sew fil-qafas istituzzjonali; jenfasizza l-ħtieġa ta' kampanja ta' informazzjoni komprensiva immirata għall-pubbliku dwar l-għanijiet u l-kontenut tal-Ftehim ta' Assoċjazzjoni u l-benefiċċji diretti u konkreti għaċ-ċittadini li jirriżultaw mill-implimentazzjoni tal-Aġenda ta' Assoċjazzjoni; Jilqa' l-Aġenda ta' Assoċjazzjoni, li tinkludi passi konkreti u kundizzjonalitajiet għall-ksib tal-objettivi tal-Ftehim ta' Assoċjazzjoni u għandha tkun il-qafas li jiggwida r-relazzjonijiet bejn l-UE u r-Repubblika tal-Moldova; Jenfasizza li kemm ir-Repubblika tal-Moldova kif ukoll l-UE għandhom ikunu involuti fl-implimentazzjoni tal-Aġenda tal-Assoċjazzjoni, u li l-prijoritajiet stabbiliti fiha għandhom jingħataw appoġġ tekniku u finanzjarju xieraq sabiex il-benefiċċji tal-assoċjazzjoni jkunu viżibbli għaċ-ċittadini tal-Moldova kemm jista' jkun malajr; jistieden lill-Kummissjoni ssegwi dawn il-prijoritajiet meta tipprogramma l-finanzjament għar-Repubblika tal-Moldova; jenfasizza l-ħtieġa li tittejjeb il-kapaċità ta' assorbiment fir-Repubblika tal-Moldova sabiex tiġi żgurata l-implimentazzjoni effiċjenti tal-proġetti u l-użu tal-finanzjament; jiddefinixxi l-importanza li jissaħħaħ mekkaniżmu għall-ġestjoni, it-trasparenza u r-responsabbiltà għas-sorveljanza tal-assorbiment u l-użu tal-fondi tal-UE; jistieden lill-partijiet jidentifikaw il-bżonnijiet ta' taħriġ meħtieġa biex jiġi żgurat li r-Repubblika tal-Moldova hi kapaċi twettaq l-obbligi tagħha taħt il-Ftehim ta' Assoċjazzjoni u l-Aġenda ta' Assoċjazzjoni; Jenfasizza l-importanza tat-tisħiħ tal-istabbilità, l-indipendenza u l-effikaċja tal-istituzzjonijiet responsabbli għall-garanzija tad-demokrazija, l-istat tad-dritt u l-governanza tajba, u tal-konsolidazzjoni tas-sistema ta' ħarsien tad-drittijiet tal-bniedem u tal-libertajiet fundamentali; jinnota, f'dan il-kuntest, ir-rilevanza tal-passi preċedenti lejn ir-riforma, bħat-tisħiħ tal-awtonomija tas-sistema għall-ħatra tal-imħallfin, il-preżenza ta' konfigurazzjoni rappreżentattiva tal-Kumitat Elettorali Ċentrali, u t-titjib tal-effikaċja u l-indipendenza tal-Qorti tal-Awdituri; Jistieden lill-awtoritajiet tal-Moldova jiżguraw li l-proċess elettorali li jmiss iseħħ skont l-ogħla standards Ewropej u internazzjonali u jadottaw il-miżuri meħtieġa biex jiffaċilitaw il-parteċipazzjoni taċ-ċittadini tal-Moldova li jgħixu barra mill-pajjiż; iħeġġeġ lill-awtoritajiet jaħdmu mill-qrib mal-OSKE/ODIHR, il-Kummissjoni ta' Venezja tal-Kunsill tal-Ewropa u jindirizzaw ir-rakkomandazzjonijiet tagħhom; jenfasizza r-rwol importanti tal-atturi u l-partiti politiċi u l-ħtieġa li tiġi adottata leġiżlazzjoni effikaċi li tiżgura t-trasparenza fil-finanzjament tal-partiti; huwa impenjat li jiżgura l-preżenza tal-osservaturi elettorali jekk jintalab jagħmel dan mill-awtoritajiet; u se jibgħat missjoni ta' osservazzjoni elettorali tiegħu stess biex tosserva l-elezzjonijiet parlamentari tat-30 ta' Novembru 2014. Jinnota l-ħtieġa li jiġi emendat l-Artikolu 78 tal-Kostituzzjoni tal-Moldova, dwar l-elezzjoni tal-President, biex jiġi evitat li jitfaċċa mill-ġdid l-istaġnar istituzzjonali li jkun ta' detriment għar-rittmu u r-riformi; iħeġġeġ biex kwalunkwe riforma kostituzzjonali titwettaq b'konsultazzjoni mal-Kummissjoni ta' Venezja u l-partijiet ikkonċernati nazzjonali rilevanti; Jinnota b'sodisfazzjon il-progress li sar mill-awtoritajiet tar-Repubblika tal-Moldova fl-implimentazzjoni tal-aġenda Ewropea ta' riforma, inkluża r-riforma tal-ġustizzja u tal-infurzar tal-liġi, kif innutat fir-rapport tal-Kummissjoni tas-27 ta' Marzu 2014, ir-ristrutturar tal-qafas kontra l-korruzzjoni, l-implimentazzjoni tal-pjan ta' azzjoni tad-drittijiet tal-bniedem u l-pjan ta' azzjoni li jappoġġa lill-persuni Rom, iż-żamma tad-djalogu tagħha ma' Tiraspol u l-kontinwazzjoni tal-isfida għar-riformi regolatorji u settorjali; Jinnota l-progress li ntlaħaq s'issa; jistieden lill-awtoritajiet jissoktaw bl-implimentazzjoni effikaċi tal-Pjan ta' Azzjoni Nazzjonali dwar id-Drittijiet tal-Bniedem, b'mod partikolari fir-rigward tad-drittijiet tal-bniedem tal-persuni Rom; Jistieden lill-awtoritajiet tal-Moldova jtejbu t-trasparenza u r-responsabbiltà fil-ġestjoni tal-finanzi pubbliċi, fil-proċessi ta' privatizzazzjoni u fl-akkwist pubbliku, sabiex tiġi żgurata governanza tajba, aċċess ugwali u kompetizzjoni ġusta, u biex tissaħħaħ iktar is-superviżjoni tas-settur bankarju; Jenfasizza l-ħtieġa li jiġu investigati kif xieraq u b'mod sħiħ l-allegazzjonijiet kollha ta' ksur tad-drittijiet tal-bniedem, u b'mod partikolari li tiġi indirizzata l-impunità u min jikkommetti t-trattament ħażin u t-tortura jinġieb quddiem il-ġustizzja b'mod effikaċi; iħeġġeġ lill-Kummissjoni, għaldaqstant, tforni assistenza lill-entitajiet governattivi biex jindirizzaw b'mod adegwat tali ksur permezz tal-istrumenti ġuridiċi u l-mekkaniżmi soċjali neċessarji mmirati lejn il-prevenzjoni ta' tali reati, u biex jaħdmu mill-qrib mas-soċjetà ċivili biex tgħinhom ikollhom rwol imsaħħaħ fil-protezzjoni tad-drittijiet tal-bniedem; Jenfasizza l-importanza tal-leġiżlazzjoni kontra d-diskriminazzjoni biex jiġu żgurati l-ugwaljanza u l-protezzjoni għall-minoranzi kollha, b'mod partikolari għall-minoranzi etniċi, reliġjużi u persuni LGBT, u jistieden lill-awtoritajiet tal-Moldova jneħħu kull dispożizzjoni diskriminatorja li fadal; jisħaq fuq l-importanza tal-Kunsill għall-Prevenzjoni u għall-Eliminazzjoni tad-Diskriminazzjoni u għall-Garanzija tal-Ugwaljanza, li għadu kemm twaqqaf, fl-implimentazzjoni tal-Liġi dwar il-Garanzija tal-Ugwaljanza tal-2012; Jistieden lill-gvern iforni l-mekkaniżmi ta' monitoraġġ adegwati u r-riżorsi neċessarji għall-implimentazzjoni tal-garanziji ġuridiċi għall-minoranzi nazzjonali kollha u għat-twessigħ tal-kamp ta' applikazzjoni tal-edukazzjoni bil-lingwa materna għall-minoranzi nazzjonali u lingwistiċi; jenfasizza, barra minn hekk, l-importanza li l-gvern iwettaq djalogu ma' rappreżentanti tal-minoranzi etniċi kollha u jipprovdi appoġġ tekniku u finanzjarju għal titjib fl-infrastruttura fl-unità territorjali awtonoma ta' Gagauzia u d-distrett ta' Taraklia, Itenni l-ħtieġa li jissaħħu u jiġu promossi l-libertà u l-pluralità tal-midja u li tiġi żgurata n-newtralità tal-midja taħt sjieda pubblika, filwaqt li tiġi appoġġata wkoll il-midja indipendenti; jesprimi t-tħassib tiegħu għan-nuqqas ta' trasparenza fir-rigward tas-sjieda tal-midja u n-natura kkonċentrata tas-sjieda tal-midja tal-massa li ddgħajjef il-pluralità tad-dinja tal-midja; jinkoraġġixxi lill-awtoritajiet, għaldaqstant, jiffaċilitaw suq tal-midja aktar kompetittiv u jiżguraw li l-aġenziji responsabbli kollha fil-qasam tal-midja jikkonformaw mal-istandards Ewropej dwar il-libertà tal-midja u l-pluraliżmu; Jilqa' pożittivament il-Kapitolu 27 tal-Ftehim ta' Assoċjazzjoni UE-Moldova li jiffoka speċifikament fuq il-kooperazzjoni fil-protezzjoni u l-promozzjoni tad-drittijiet tat-tfal u jistieden liż-żewġ partijiet isostnu l-implimentazzjoni tad-dispożizzjonijiet rilevanti tal-Aġenda ta' Assoċjazzjoni; Jappoġġa b'mod sħiħ ir-reġim mingħajr viża għaċ-ċittadini tal-Moldova, filwaqt li jfakkar li r-Repubblika tal-Moldova kienet l-ewwel Sieħba tal-Lvant li laħqet dan l-objettiv; jitlob lill-awtoritajiet tal-Moldova jkomplu jxerrdu l-informazzjoni dwar id-drittijiet u d-dmirijiet marbuta mal-liberalizzazzjoni tal-viża; Jieħu nota tat-titjib fil-kapaċitajiet tas-servizzi doganali u l-gwardja tal-fruntieri u t-tkomplija tad-demarkazzjoni tal-fruntiera mal-Ukraina; jilqa' l-ħidma tal-Missjoni tal-UE ta' Assistenza fil-Fruntiera (EUBAM) u l-kooperazzjoni kostruttiva tal-awtoritajiet tal-Moldova; Jistieden lil Chisinau u lil Comrat ikomplu jikkooperaw b'mod kostruttiv fi spirtu ta' fiduċja u djalogu inklużiv sabiex il-Ftehim ta' Assoċjazzjoni jiġi implimentat b'suċċess u jkun stabbilit ambjent politiku li jwassal għal aktar progress fit-triq lejn l-Ewropa; Jenfasizza l-ħtieġa li titkompla l-ħidma tal-professjonalizzazzjoni u d-depolitiċizzazzjoni tal-amministrazzjoni pubblika ċentrali u lokali, peress li din ukoll tikkontribwixxi ħafna għall-implimentazzjoni sħiħa tal-Ftehim ta' Assoċjazzjoni; jistieden lir-Repubblika tal-Moldova twettaq l-istrateġija ta' deċentralizzazzjoni b'mod inklużiv; jindika l-importanza ta' awtoritajiet muniċipali lokali effikaċi u infrastruttura adegwata fl-iżvilupp taż-żoni rurali li huwa kundizzjoni preliminari biex tonqos ir-rata tad-depopolazzjoni rurali; Jilqa' pożittivament id-determinazzjoni politika intiża biex tissodisfa r-rekwiżiti tal-Ftehim ta' Assoċjazzjoni u jfaħħar l-isforzi ta' modernizzazzjoni li saru fil-pajjiż; huwa konxju, madankollu, tal-bżonn li l-istituzzjonijiet demokratiċi jiġu kkonsolidati ulterjorment u jinkoraġġixxi lill-Gvern tar-Repubblika tal-Moldova jkompli jistinka biex jimplimenta l-miżuri neċessarji; jemmen li stabilità politika u kunsens sostenibbli dwar ir-riformi, speċjalment fir-rigward tal-istat tad-dritt u l-indipendenza mill-istituzzjonijiet tal-istat, huma ta' importanza ewlenija għall-aspirazzjonijiet Ewropej tal-Moldova; Ikompli jenfasizza l-ħtieġa ta' ambjent ta' negozju u investiment trasparenti, riforma regolatorja xierqa u tkomplija tal-proċess ta' privatizzazzjoni, sabiex il-kompetittività tal-ekonomija tar-Repubblika tal-Moldova tingħata spinta, jitħeġġeġ l-investiment dirett barrani u tiġi żgurata s-sostenibbiltà tal-miżuri meħuda biex jiġu indirizzati l-problemi ekonomiċi strutturali; jenfasizza l-bżonn ta' estensjoni tal-katini ta' valur fl-agrikoltura bħala kundizzjoni preliminari għall-iżvilupp ekonomiku u soċjali; Ifaħħar lir-Repubblika tal-Moldova għad-determinazzjoni u l-impenn li wriet sabiex tfittex li jkollha rabtiet ekonomiċi aktar mill-qrib mal-UE billi twettaq riformi ekonomiċi profondi, kumplessi u għaljin; jemmen bis-sħiħ li ż-Żona ta' Kummerċ Ħieles Approfondita u Komprensiva se jkollha effett pożittiv fuq perjodu ta' żmien twil fuq l-ekonomija tar-Repubblika tal-Moldova u għaldaqstant se tikkontribwixxi sabiex iżżid il-kwalità tal-ħajja taċ-ċittadini tagħha; Jenfasizza l-fatt li s-suċċess taż-Żona ta' Kummerċ Ħieles Approfondita u Komprensiva jiddependi fuq l-implimentazzjoni rapida, bir-reqqa u effikaċi tal-impenji stabbiliti fil-ftehim min-naħa taż-żewġ partijiet; jappella, f'dan ir-rigward, lill-UE biex tipprovdi lir-Repubblika tal-Moldova bl-għajnuna finanzjarja u teknika kollha meħtieġa, bl-għan ukoll li ttaffi l-ispejjeż fuq żmien qasir għar-Repubblika tal-Moldova; Jemmen li l-iskrutinju parlamentari huwa kundizzjoni fundamentali għall-appoġġ demokratiku lill-politiki tal-UE; jistieden, għalhekk, lill-Kummissjoni tiffaċilita fi żmien xieraq il-monitoraġġ regolari u dettaljat tal-implimentazzjoni taż-Żona ta' Kummerċ Ħieles Approfondita u Komprensiva mill-Parlament; Jinnota li ż-Żona ta' Kummerċ Ħieles Approfondita u Komprensiva ġiet applikata proviżorjament mill-1 ta' Settembru 2014, b'segwitu għall-firma li saret fis-27 ta' Ġunju 2014 u d-Deċiżjoni tal-Kunsill 2014/492/UE tas-16 ta' Ġunju 2014 dwar l-iffirmar u l-applikazzjoni proviżorja tal-Ftehim ta' Assoċjazzjoni, abbażi ta' opinjoni kondiviża tal-istituzzjonijiet tal-UE fir-rigward taċ-ċirkostanzi eċċezzjonali u l-ħtieġa urġenti ta' appoġġ lejn il-pajjiż; Jiddeplora bil-qawwi l-użu kontinwu tal-kummerċ min-naħa tar-Russja bħala mezz ta' destabbilizzazzjoni tar-reġjun permezz tal-introduzzjoni ta' bosta projbizzjonijiet fuq l-importazzjonijiet ta' prodotti mir-Repubblika tal-Moldova, bi ksur tal-impennji tad-WTO tar-Russja; jistieden lill-Federazzjoni Russa tirrispetta b'mod sħiħ l-integrità territorjali tar-Repubblika tal-Moldova u l-għażla Ewropea tagħha; jappoġġa b'mod sħiħ l-inizjattivi tal-Kummissjoni li għandhom l-għan li jiġġieldu l-effetti tal-embargo Russu fuq il-prodotti tal-Moldova, inkluż permezz ta' appoġġ finanzjarju u l-estensjoni u l-approfondiment tal-preferenzi kummerċjali awtonomi mogħtija lir-Repubblika tal-Moldova; Jilqa' pożittivament l-iffirmar tal-ftehim dwar il-parteċipazzjoni tar-Repubblika tal-Moldova fil-Programm Qafas Orizzont 2020 fl-1 ta' Lulju 2014; jemmen li l-kooperazzjoni taħt dan il-qafas se tagħti spinta lit-tkabbir, lill-innovazzjoni u lill-kompetittività, kif ukoll toħloq impjiegi u opportunitajiet ġodda; jappella għal aktar parteċipazzjoni mir-Repubblika tal-Moldova fil-programmi u fl-aġenziji tal-Unjoni u għal aktar proġetti ta' ġemellaġġi u ta' skambju ta' studenti; Jieħu nota tar-reviżjoni riċenti tal-istrateġija enerġetika u jistieden lill-Gvern tar-Repubblika tal-Moldova jeżamina mill-ġdid u jsaħħaħ il-pjan ta' azzjoni nazzjonali 2013-2015 għall-effiċjenza enerġetika, jiżviluppa pjan kredibbli u effikaċi dwar l-enerġija rinnovabbli bil-għan li jiddiversifika s-sorsi tal-enerġija u jallinja l-politiki u l-objettivi dwar it-tibdil fil-klima ma' dawk tal-UE; Jitlob lil Chisinau u Tiraspol ikomplu jimpenjaw ruħhom b'mod kostruttiv sabiex isibu soluzzjoni effikaċi għar-riżoluzzjoni tal-kwistjoni tat-Transnistrija u jieħdu passi konkreti biex itejbu l-għajxien tal-popolazzjoni; jesprimi diżappunt li s'issa il-qafas "5+2" naqas milli joffri soluzzjoni u jitlob rwol ikbar għall-UE, b'mod partikolari billi l-istatus tagħha jiġi rivalutat għal dak ta' sieħba fin-negozjati, u jitlob lill-partijiet kollha involuti jużaw l-istrumenti kollha għad-dispożizzjoni tagħhom biex jibnu l-pedamenti għal djalogu kostruttiv u biex jiffaċilitaw l-issuktar rapidu tat-taħditiet uffiċjali; jitlob lir-RGħ/VP u lis-SEAE jaħdmu b'mod proattiv lejn ftehim komprensiv li jirrispetta s-sovranità u l-integrità territorjali tar-Repubblika tal-Moldova u li jippromwovi l-bini tal-fiduċja, b'ħidma mill-qrib mal-istrutturi kompetenti tal-OSKE; jenfasizza l-ħtieġa li jiġi żgurat li t-Transnistrija, bħala parti integrali tal-Moldova, tiġi koperta mill-kamp ta' applikazzjoni u l-effetti tal-Ftehim ta' Assoċjazzjoni; jinkoraġġixxi, għal dan l-għan, lill-awtoritajiet tal-Moldova jagħmlu kuntatt mal-popolazzjoni ġenerali, mal-komunità tan-negozju u mal-organizzazzjonijiet tas-soċjetà ċivili; josserva li kwalunkwe soluzzjoni għandha tkun konformi mal-prinċipji tad-dritt internazzjonali u tirrispettahom totalment; Jisħaq fuq l-importanza, f'dan ir-rigward, li jissaħħu l-kuntatti interpersonali fil-livelli kollha ħalli jinħolqu l-kundizzjonijiet għal djalogu sostnut u jitrawwem ulterjorment il-bini tal-fiduċja bil-għan li jiġi intensifikat il-proċess ta' paċi u tintlaħaq ir-rikonċiljazzjoni bejn il-partijiet; Jenfasizza l-importanza tal-kooperazzjoni mal-Parlament tar-Repubblika tal-Moldova bħala mezz biex tiġi monitorjata l-implimentazzjoni tal-Ftehim ta' Assoċjazzjoni u l-Aġenda ta' Assoċjazzjoni; Jistieden lill-Kummisjoni tintensifika l-forniment ta' assistenza u għarfien espert lill-organizzazzjonijiet tas-soċjetà ċivili fir-Repubblika tal-Moldova sabiex ikunu jistgħu jipprovdu monitoraġġ intern tar-riformi u l-impenji tal-gvern, u r-responsabbiltà tagħhom, li ħa fil-proċess ta' abbozzar u implimentazzjoni tal-leġiżlazzjoni, kif ukoll sabiex tingħata għajnuna lis-soċjetà ċivili biex issaħħaħ il-kapaċità organizzattiva u ta' difiża tal-kawżi tagħha, ir-rwol tagħha biex tgħasses l-attivitajiet kontra d-diskriminazzjoni u kontra l-korruzzjoni, u b'mod ġenerali r-rwol tagħha fit-trawwim ta kultura ta' parteċipazzjoni ċivika u tal-volontarjat; Jinsab imħasseb dwar l-azzjonijiet tar-Russja mmirati biex jimminaw il-proċess ta' assoċjazzjoni tal-ġirien tal-Lvant tal-UE; itenni l-konvinzjoni tiegħu li l-proċess ta' assoċjazzjoni tas-sħab tal-Lvant tal-UE m'huwiex ta' theddida għall-interessi politiċi u ekonomiċi tar-Russja, u jiddispjaċih li t-tmexxija Russa tikkunsidrah b'dan il-mod; jenfasizza li t-tħassib tar-Russja fir-rigward tal-proċess ta' assoċjazzjoni għandu jiġi indirizzat u spjegat b'mod adegwat, sabiex tittaffa l-biża' ta' linji diviżivi ġeopolitiċi ġodda fil-kontinent Ewropew; jinnota li kull pajjiż għandu kull dritt li jagħmel l-għażliet politiċi tiegħu, iżda l-impenn tal-UE mas-sħab tal-Lvant għandu l-għan li jxerred il-prosperità u jżid l-istabbiltà politika, li fl-aħħar mill-aħħar ħa jkun ta' vantaġġ għar-reġjun kollu; Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti tal-Istati Membri u lill-Gvern u lill-Parlament tar-Repubblika tal-Moldova. wara li kkunsidra l-Ftehim tal-Ġimgħa l-Kbira, magħruf ukoll bl-isem "Ftehim ta' Belfast", li ntlaħaq fin-negozjati multipartitiċi u ffirmata fl-10 ta' April 1998, wara li kkunsidra l-Ftehim ta' Weston Park tal-2001, wara li kkunsidra l-Ftehim li ntlaħaq fin-negozjati multipartitiċi li saru f'St Andrews in Fife, fl-Iskozja, mill-11 sat-13 ta' Ottubru 2006, bejn iż-żewġ gvernijiet u l-partiti ewlenin kollha tal-Irlanda ta' Fuq, wara li kkunsidra l-Ftehim ta' Hillsborough tal-2010, wara li kkunsidra l-Artikolu 123(2) tar-Regoli ta' Proċedura tiegħu, billi t-tmiem tal-kunflitti vjolenti kollha fi ħdan l-Unjoni Ewropea huwa fundamentali; billi t-taħditiet bejn il-partiti politiċi u l-Gvernijiet tar-Renju Unit u tal-Irlanda rriżultaw fil-Ftehim tal-Ġimgħa l-Kbira tal-1998 (Ftehim ta' Belfast), li ppreveda l-ħolqien ta' amministrazzjoni deċentrata permezz tal-istabbiliment ta' Assemblea u ta' Eżekuttiv għall-kondiviżjoni tal-poteri, Kunsill Ministerjali Tramuntana/Nofsinhar, Assoċjazzjoni Interparlamentari Tramuntana/Nofsinhar, Forum Konsultattiv Tramuntana/Nofsinhar, Konferenza Intergovernattiva Brittanika-Irlandiża, Kunsill Brittaniku-Irlandiż u Organiżmu Interparlamentari Brittaniku-Irlandiż estiż; billi l-Unjoni Ewropea, flimkien mas-sħab internazzjonali bħall-Istati Uniti, il-Kanada, in-New Zealand u l-Awstralja, żvolġiet rwol importanti fis-sostenn tal-attwazzjoni tal-proċess ta' paċi, fost affarijiet oħra permezz tal-Fond Internazzjonali għall-Irlanda; billi l-progress li sar s'issa kien eżempju b'saħħtu u pożittiv ta' riżoluzzjoni tal-kunflitti, abbażi tas-sħubija, tal-kunsens u tal-prinċipji tat-trattament indaqs, tal-parità ta' stima u ta' rispett reċiproku, li ħalla impatt pożittiv fuq ir-relazzjonijiet politiċi mhux biss fi ħdan l-Irlanda ta' Fuq iżda wkoll lil hinn; billi l-istituzzjonijiet politiċi stabbiliti fl-ambitu tal-Ftehim tal-Ġimgħa l-Kbira ilhom żmien twil jaħdmu b'suċċess; billi fis-sitwazzjoni politika l-ġdida sar progress ekonomiku sinifikanti, tnaqqas il-qgħad, inġibed investiment esoġenu u l-Irlanda ta' Fuq saret post li jintgħażel għall-konferenzi internazzjonali, għall-avvenimenti sportivi u għall-attivitajiet kulturali; billi għad hemm disparitajiet reġjonali konsiderevoli fir-rigward tal-iżvilupp soċjoekonomiku; billi l-proċess ta' paċi jeħtieġ sforzi kontinwi u billi, madankollu, f'dawn l-aħħar snin, kien hemm kriżijiet politiċi, fosthom theddid minn gruppi tar-rifjut, li fil-mument irriżultaw fi stall tal-proċess, għadd li l-Assemblea u l-Eżekuttiv għadhom operattivi; billi t-taħditiet multipartitiċi ppreseduti mill-ex diplomatiku u mibgħut Amerikan għall-Irlanda ta' Fuq, Richard Haass, immiraw li jaffrontaw uħud mill-aktar kwistjonijiet kontroversjali bħall-użu tal-bnadar u tal-emblemi, il-protesti u l-parati, fallew f'Diċembru 2013; billi ssuktaw in-negozjati, immirati lejn ir-riżoluzzjoni tal-kwistjonijiet pendenti; billi l-programm PEACE huwa mmirat lejn it-tisħiħ tal-progress favur soċjetà paċifika u stabbli u l-promozzjoni tar-rikonċiljazzjoni permezz tal-assistenza fl-attivitajiet u fil-proġetti li jgħinu fir-rikonċiljazzjoni tal-komunitajiet u jikkontribwixxu għal soċjetà kondiviża minn kulħadd; Jesprimi tħassib dwar il-fatt li l-attwazzjoni tal-proċess ta' paċi wasal f'intopp, u jħeġġeġ lill-partijiet kollha fil-proċess jaħdmu b'mod kostruttiv favur riżoluzzjoni dejjiema tal-kunflitt u l-implimentazzjoni sħiħa tal-Ftehim tal-Ġimgħa l-Kbira u tal-ftehimiet sussegwenti għal paċi dejjiema u permanenti; Jilqa' pożittivament l-inizjattiva biex jiġu konvokati taħditiet multipartitiċi ħalli jinstab tarf l-intopp attwali, u jissottolinja l-bżonn ta' qbil fir-rigward tal-kwistjonijiet pendenti bil-għan li jintrifdu l-funzjonament u l-istabilità tal-istituzzjonijiet demokratiċi tal-Irlanda ta' Fuq; jinkoraġġixxi lill-partiti kollha jinvolvu ruħhom pożittivament f'dawn it-taħditiet bil-għan li jsolvu l-kwistjonijiet pendenti; Jilqa' b'sodisfazzjon il-ħatra tas-Senatur Gary Hart min-naħa tas-Segretarju tal-Istat tal-President Obama, John Kerry, bħala l-mibgħut tiegħu; Jinsab imħasseb li l-attività vjolenti, kriminali, antisoċjali u kontinwa tal-elementi estremisti qiegħda timmina l-proċess ta' paċi; jisħaq fuq il-bżonn tal-ġlieda kontra tali attività kriminali billi jiġu affrontati l-isfidi ekonomiċi eżistenti bħall-qgħad, l-introjti baxxi u l-livelli ta' għajxien; jenfasizza li l-livell kontinwu ta' vjolenza u ta' intimidazzjoni għandu jingħeleb permezz tal-parteċipazzjoni wiesgħa tal-komunitajiet rispettivi bis-sostenn tal-aġenziji rilevanti; Jissottolinja, għaldaqstant, il-bżonn urġenti li tiġi inkoraġġita ulterjorment ir-rikonċiljazzjoni u jitjiebu r-relazzjonijiet bejn il-komunitajiet kif ukoll jingħata spinta lill-iżvilupp ekonomiku u soċjali bil-għan li l-proċess ta' paċi jkun konsolidat; jenfasizza, f'dan ir-rigward, is-sostenn mill-Fond Ewropew għall-Iżvilupp Reġjonali tal-UE u, partikolarment, il-EUR 150 miljun mill-programm PEACE biex jinstab tarf dawn il-kwistjonijiet prijoritarji fl-Irlanda ta' Fuq u fir-Reġjun tal-Fruntiera tal-Irlanda, għall-ġid ta' kulħadd, sew tat-Tramuntana kif ukoll tan-Nofsinhar; Jittama li t-Task Force tal-Kummissjoni għall-Irlanda ta' Fuq se tkompli tiżvolġi rwol importanti ta' sostenn fil-ġejjieni; Jenfasizza li l-Parlament jinsab lest li joffri kwalunkwe sostenn li l-partijiet ikkonċernati jqisu li jgħin fil-proċess ta' paċi; jistieden lill-Ewwel Ministru u lill-Viċi tiegħu jindirizzaw lill-Parlament dwar it-tlestija b'suċċess tat-taħditiet multipartitiċi; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Eżekuttiv tal-Irlanda ta' Fuq u lill-Gvernijiet tar-Renju Unit u tal-Irlanda. wara li kkunsidra l-konklużjonijiet tal-Kunsill Affarijiet Ġenerali tas-17 ta' Diċembru 2013, wara li kkunsidra d-dikjarazzjoni tas-7 ta' Ottubru 2014 mill-portavuċi tal-President tal-Kunsill Ewropew, wara li kkunsidra r-Rapport ta' Progress tat-Turkija 2014, tat-8 ta' Ottubru 2014, wara li kkunsidra l-konklużjonijiet tal-Kunsill Ewropew tal-24 ta' Ottubru 2014, wara li kkunsidra l-Artikolu 123(2) u (4) tar-Regoli ta' Proċedura tiegħu, billi minkejja appelli ripetuti min-naħa tal-UE, preżenti anki fir-Rapport ta' Progress 2014 tal-Kummissjoni dwar it-Turkija, din tal-aħħar għadha qiegħda tikkontesta l-eżistenza tar-Repubblika ta' Ċipru u d-dritt leġittimu tar-Repubblika ta' Ċipru li tesplora u tisfrutta r-riżorsi naturali taż-ŻEE tagħha, u b'hekk tisfida l-attività ta' kumpanija Ewropea; billi r-rivendikazzjonijiet u l-azzjonijiet tat-Turkija ma għandhom l-ebda bażi ġuridika u jmorru kontra d-dritt internazzjonali, fosthom il-Konvenzjoni tan-Nazzjonijiet Uniti dwar id-Dritt tal-Baħar (UNCLOS); billi l-UE sikwit tenniet li t-Turkija jeħtieġ timpenja ruħha b'mod inekwivokabbli għal relazzjonijiet ta' bon viċinat u għar-riżoluzzjoni paċifika tat-tilwim skont il-Karta tan-Nazzjonijiet Uniti; billi l-azzjonijiet tat-Turkija fiż-ŻEE tar-Repubblika ta' Ċipru jikkoinċidu mal-ħatra reċenti tal-Konsulent Speċjali l-ġdid tas-Segretarju Ġenerali tan-Nazzjonijiet Uniti, Espen Barth Eide, u qegħdin jolqtu negattivament in-negozjati bl-għan li tinstab soluzzjoni komprensiva għall-kwistjoni Ċiprijotta; Iħeġġeġ lit-Turkija turi moderazzjoni u taġixxi skont id-dritt internazzjonali; jiddeplora ż-żieda fit-theddid u fl-azzjonijiet unilaterali min-naħa tat-Turkija kontra r-Repubblika ta' Ċipru fir-rigward taż-ŻEE; ifakkar fil-leġittimità taż-ŻEE tar-Repubblika ta' Ċipru; jistieden lit-Turkija tirrispetta u timplimenta bis-sħiħ id-dikjarazzjoni tal-Komunità Ewropea u l-Istati Membri tagħha tal-21 ta' Settembru 2005, inkluż id-dispożizzjoni skont liem ir-rikonoxximent tal-Istati Membri kollha huwa komponent neċessarju tal-proċess ta' adeżjoni; Jenfasizza li r-Repubblika ta' Ċipru għandha d-dritt sħiħ u sovran li tesplora r-riżorsi naturali fi ħdan iż-ŻEE tagħha u li l-istħarriġ marittimu Tork għandu jitqies kemm bħala illegali kif ukoll provokatorju; jesiġi li l-bastimenti Torok li qegħdin joperaw fl-ilmijiet fiż-ŻEE ta' Ċipru u madwarha jiġu rtirati minnufih; Iħeġġeġ lit-Turkija tirrevoka immedjatament in-NAVTEX tagħha u tastjeni minn kull ksur tad-drittijiet sovrani tar-Repubblika ta' Ċipru; Jistieden lit-Turkija tirrispetta s-sovranità tal-Istati Membri tal-UE fuq l-ilmijiet territorjali tagħhom; itenni li d-drittijiet sovrani tal-Istati Membri jinkludu d-dritt li jikkonkludu ftehimiet bilaterali u d-dritt li jesploraw u jisfruttaw ir-riżorsi naturali tagħhom skont l-UNCLOS; Jikkondividi l-fehma tan-Nazzjonijiet Uniti skont liema kull sejba ta' gass tkun ta' benefiċċju għaż-żewġ komunitajiet f'Ċipru jekk tinstab soluzzjoni politika dejjiema biex jintemm il-kunflitt; jemmen li jekk tiġi amministrata kif suppost, l-iskoperta ta' riżervi sinifikanti ta' idrokarburi fir-reġjun tista' ttejjeb ir-relazzjonijiet ekonomiċi, politiċi u soċjali bejn iż-żewġ komunitajiet f'Ċipru; Jemmen li l-benefiċċji tal-iskoperta ta' riżervi sinjifikanti ta' idrokarburi għandhom iservu li r-reġjun kollu bħala mezz ta' prosperità, rikkezza u ħajja paċifika u aħjar għal dawn kollha li jgħixu hemm, fuq il-bażi tad-dritt internazzjonali; Isostni d-drittijiet tar-Repubblika ta' Ċipru li tressaq ilmenti formali quddiem in-Nazzjonijiet Uniti u l-Organizzazzjoni Marittima Internazzjonali kontra l-ksur fi ħdan it-territorju jew l-ilmijiet sovrani tagħha; Itenni li jqis bħala importanti n-normalizzazzjoni tar-relazzjonijiet bejn it-Turkija u l-Istati Membri kollha tal-UE, u hu tal-fehma li t-tkomplija u/jew ir-ripetizzjoni ta' dawn l-azzjonijiet jista' jkollhom impatt negattiv fuq ir-relazzjonijiet tat-Turkija mal-UE, fosthom il-proċess ta' adeżjoni tagħha; Jenfasizza l-importanza li jieqfu l-azzjonijiet provokatorji fi ħdan iż-ŻEE tar-Repubblika ta' Ċipru, u li ma jsirux theddidiet kontra r-Repubblika ta' Ċipru; jinnota li dawn l-azzjonijiet u t-theddidiet idgħajfu t-tkomplija tan-negozjati għal soluzzjoni komprensiva tal-kwistjoni Ċiprijotta; jitlob stabilità f'dan ir-reġjun tant sensittiv, fid-dawl tal-isfidi tal-ġejjieni qarib; Jitlob li s-Servizz Ewropew għall-Azzjoni Esterna u l-Kummissjoni jsegwu mill-qrib l-attivitajiet tat-Turkija fi ħdan iż-ŻEE tar-Repubblika ta' Ċipru u jirrapportaw lura lill-Parlament; Jesprimi l-impenn kostanti tiegħu kif ukoll is-sostenn favur it-taħditiet għar-riunifikazzjoni taħt l-awspiċji tan-Nazzjonijiet Uniti għal riżoluzzjoni komprensiva tal-kwistjoni Ċiprijotta; isostni l-isforzi tal-Konsulent Speċjali dwar Ċipru tas-Segretarju Ġenerali tan-Nazzjonijiet Uniti, Espen Barth Eide, intiżi li joħolqu l-kundizzjonijiet neċessarji biex it-tensjonijiet jitnaqqsu u jissuktaw it-taħditiet; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u lill-parlamenti tal-Istati Membri kif ukoll lill-Gvern u lill-Parlament tar-Repubblika tat-Turkija. wara li kkunsidra d-dikjarazzjonijiet tat-23 ta' Jannar 2014 u tal-10 ta' Mejju 2014 tal-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà (VP/RGħ), Catherine Ashton, dwar is-sitwazzjoni fis-Sudan t'Isfel, wara li kkunsidra d-dikjarazzjonijiet tat-28 ta' Awwissu 2014 u tal-31 ta' Ottubru 2014 tal-kelliem tal-VP/RGħ dwar is-sitwazzjoni fis-Sudan t'Isfel, wara li kkunsidra r-riżoluzzjoni 2155 tal-Kunsill tas-Sigurtà tan-NU (2014), wara li kkunsidra r-rapport interim tal-Kummissarju Għoli tan-Nazzjonijiet Uniti għad-Drittijiet tal-Bniedem dwar is-sitwazzjoni tad-drittijiet tal-bniedem fis-Sudan t'Isfel, li tqassam sabiex jiġi diskuss mill-panel għas-27 sessjoni tal-Kunsill tad-Drittijiet tal-Bniedem tan-NU, wara li kkunsidra d-dikjarazzjoni tal-Kunsill tal-10 ta' Lulju 2014 dwar is-Sudan t'Isfel, wara li kkunsidra l-konklużjonijiet tal-Kunsill tal-20 ta' Jannar 2014 u tas-17 ta' Marzu 2014 dwar is-Sudan t'Isfel, wara li kkunsidra d-dikjarazzjoni tal-25 ta' Settembru 2014 tal-Kummissarju għall-Kooperazzjoni Internazzjonali, l-Għajnuna Umanitarja u r-Rispons f'Każ ta' Kriżi, Kristalina Georgieva, wara li kkunsidra d-dikjarazzjoni tat-30 ta' Ottubru 2014 tas-Segretarju Ġenerali tan-NU, Ban Ki-moon, wara li kkunsidra d-dikjarazzjoni tal-20 ta' Ottubru 2014 tal-Awtorità Intergovernattiva għall-Iżvilupp (IGAD), wara li kkunsidra r-riżoluzzjoni maħruġa mit-28 Summit Straordinarju tal-Kapijiet ta' Stat u ta' Gvern tal-IGAD fis-7 ta' Novembru 2014, wara li kkunsidra l-pjan direzzjonali għas-Sudan u s-Sudan t'Isfel stabbilit fil-komunikat tal-24 ta' April 2012 tal-Kunsill tal-Paċi u s-Sigurtà tal-Unjoni Afrikana, li hu appoġġat kompletament mill-UE, wara li kkunsidra r-rapport interim tal-Kummissjoni ta' Inkjesta tal-Unjoni Afrikana dwar is-Sudan t'Isfel, li ġie ppreżentat fis-26-27 ta' Ġunju 2014 f'Malabo, il-Ginea Ekwatorjali, wara li kkunsidra l-Ftehim rivedut ta' Cotonou, wara li kkunsidra d-Dikjarazzjoni Universali tad-Drittijiet tal-Bniedem, wara li kkunsidra l-Karta Afrikana għad-Drittijiet tal-Bniedem u tal-Popli, wara li kkunsidra l-Artikolu 123(2) u (4) tar-Regoli ta' Proċedura tiegħu, billi l-kunflitt politiku beda wara li Salva Kiir, il-President tal-pajjiż, akkuża lill-Viċi President tiegħu li tneħħa mill-kariga, Riek Machar, li ppjana kolp ta' stat kontrih; billi Riek Machar ċaħad li pprova jwettaq tali kolp ta' stat; billi skont stimi tan-NU, mietu aktar minn 10 000 ruħ matul xhur ta' ġlied, u billi ġew irrapportati b'mod wiesa' atti straordinarji ta' krudeltà u vjolenza etnika li jikkostitwixxu delitti tal-gwerra; billi s-Sudan t'Isfel huwa l-istat l-aktar żagħżugħ u l-aktar fraġli tad-dinja u huwa kklassifikat it-tieni fl-Indiċi Finali tal-Kummissjoni dwar il-Vulnerabbiltà Globali u l-Valutazzjoni tal-Kriżijiet Umanitarji; billi l-partijiet fil-kunflitt fis-Sudan t'Isfel bdew negozjati fis-7 ta' Jannar 2014 f'Addis Ababa, taħt il-patroċinju tal-IGAD; billi fit-23 ta' Jannar 2014 ġie ffirmat ftehim ta' waqfien mill-ġlied li ġie kkonfermat mill-ġdid fid-9 ta' Mejju 2014, iżda dan għadu qed jinkiser mingħajr ma jittieħdu miżuri punittivi; billi t-taħdidiet ta' paċi ma tantx taw frott fir-rigward tas-sejbien ta' soluzzjoni dejjiema, u billi l-koordinatur għall-għajnuna umanitarja tan-NU indika li ma tantx jidher li hemm possibbiltajiet ta' paċi sostenibbli fil-livell politiku u fil-livell interkomunitarju; billi, madankollu, fis-7 ta' Novembru 2014 il-Gvern tas-Sudan t'Isfel u l-fazzjoni armata tal-oppożizzjoni tal-Armata/Moviment għal-Liberazzjoni tal-Poplu Sudaniż iffirmaw ftehim fejn impenjaw ruħhom mill-ġdid favur il-waqfien mill-ġlied, bir-riskju ta' sanzjonijiet mir-reġjun IGAD jekk il-ftehim ma jiġix irrispettat; billi l-ġlied bejn il-forzi tal-President Kiir u r-ribelli leali lejn Riek Machar diġà reġa' beda hekk kif intemm l-istaġun tax-xita u x'aktarx li jiżdied matul l-istaġun xott jekk ma tinstabx soluzzjoni politika; billi r-Riżoluzzjoni 2155 tal-Kunsill tas-Sigurtà tan-NU (2014) tesprimi tħassib kbir dwar l-ispostament fuq skala kbira ta' persuni u l-kriżi umanitarja li qed dejjem tiżdied; billi hemm riskju li din il-kriżi umanitarja taffettwa reġjun ferm usa' f'żona li diġà hija suxxettibbli għall-instabbiltà, hekk kif gruppi ribelli Sudaniżi u truppi Ugandiżi diġà ħadu sehem fil-ġlied; billi din l-instabbiltà tista' tiġi indirizzata biss jekk jiġu ttrattati l-kawżi ewlenin, fosthom il-faqar estrem, it-tibdil fil-klima, l-interessi u l-interventi ġeostrateġiċi tal-UE u dawk internazzjonali, it-tqassim inġust tal-ġid u l-isfruttar tar-riżorsi; billi l-maġġoranza tal-popolazzjoni tgħix fi stat ta' faqar flagranti minkejja l-fatt li l-pajjiż għandu ħafna żejt u riżorsi naturali, bl-esportazzjonijiet taż-żejt jirrappreżentaw aktar minn 70 % tal-PDG u madwar 90 % tad-dħul tal-gvern; billi d-dħul iġġenerat mill-industrija taż-żejt kompla qawwa l-kunflitti vjolenti; billi l-kunflitt wassal għal vjolenza sesswali orribbli fuq skala allarmanti, kif deskritt mir-Rappreżentant Speċjali tas-Segretarju Ġenerali tan-NU dwar il-vjolenza sesswali fil-kunflitt, is-Sa Zainab Bangura; billi qed ikomplu jaslu rapporti mhux konfermati dwar ir-reklutaġġ ta' suldati tfal fis-Sudan t'Isfel, u billi t-tfal jikkostitwixxu nofs il-popolazzjoni tas-Sudan t'Isfel; billi n-NU ddikjaraw livell ta' emerġenza 3 għas-sitwazzjoni fis-Sudan t'Isfel, li hu l-agħar livell ta' kriżi umanitarja; billi 3,5 miljun ruħ fis-Sudan t'Isfel ingħataw għajnuna umanitarja mill-bidu tas-sena 'l hawn; billi, bis-saħħa kemm ta' mekkaniżmi ta' adattament lokali u kemm ta' għajnuna umanitarja internazzjonali, ġiet evitata l-karestija; billi madankollu l-perspettiva tas-sigurtà tal-ikel għall-pajjiż ma tagħtix wisq x'wieħed jittama jekk ikompli l-ġlied speċjalment f'Bor u Bentiu, fejn 2,5 miljun ruħ mistennija jkomplu jħabbtu wiċċhom ma' nuqqas ta' sigurtà tal-ikel f'livell ta' kriżi u ta' emerġenza; billi n-nisa huma partikolarment vulnerabbli għan-nuqqas ta' sigurtà tal-ikel, hekk kif 57 % tal-unitajiet domestiċi fis-siti protetti huma mmexxija minn nisa; billi l-aġenziji tal-għajnuna ewlenin, inklużi Oxfam, CARE u Cafod, wissew li l-karestija tista' tolqot partijiet mis-Sudan t'Isfel kmieni s-sena d-dieħla jekk ikompli l-ġlied; billi madwar 3,8 miljun ruħ mis-Sudan t'Isfel jeħtieġu għajnuna umanitarja, 1,4 miljun ruħ huma spostati internament u aktar minn 470 000 ruħ qed ifittxu rifuġju f'pajjiżi ġirien; billi l-ħtiġijiet umanitarji l-aktar urġenti huma l-ikel, l-ilma nadif, il-kura tas-saħħa, il-kenn, is-sanità, l-iġjene, ir-reazzjoni għall-epidemiji (bħall-kolera, il-malarja, il-kala-azar u l-epatite), u l-protezzjoni; billi jinħtieġ appoġġ psikosoċjali akbar għal min ikun ġarrab vjolenza sesswali; billi l-aċċess għall-persuni fil-bżonn qed ikompli jixxekkel mill-ostilità u l-vjolenza, li huma diretti wkoll kontra l-ħaddiema li jagħtu l-għajnuna u l-provvisti; billi madwar 80 % tas-servizzi tal-kura tas-saħħa u dawk bażiċi kollha huma pprovduti minn organizzazzjonijiet nongovernattivi; billi f'Settembru 2014 il-Ministru tax-Xogħol tas-Sudan t'Isfel qal li l-ħaddiema barranin kollha jkollhom jitilqu sa nofs Ottubru, dikjarazzjoni li rtiraha aktar tard; billi l-adozzjoni ta' "liġi dwar l-NGOs" bil-għan li tillimita l-ispazju li fih l-NGOs u s-soċjetà ċivili jkunu jistgħu jaħdmu fis-Sudan t'Isfel ġiet posposta għal Diċembru 2014; billi, jekk l-abbozz ta' "liġi dwar l-NGO" jiġi implimentat, jista' jkollu konsegwenzi ewlenin fuq l-operazzjonijiet ta' għajnuna f'dan il-mument kritiku meta l-komunità internazzjonali qed tiġġieled biex tevita li tfaqqa' karestija; billi r-riżorsi umanitarji internazzjonali waslu fil-limitu tagħhom minħabba diversi kriżijiet globali u li ilhom għaddejjin; billi l-komunità internazzjonali mhijiex se tkun tista' tkompli tirreaġixxi għal kriżi fit-tul, la b'mod finanzjarju u lanqas b'mod operazzjonali; billi l-UE pprovdiet aktar minn terz (38 %) tal-kontribuzzjonijiet internazzjonali kollha b'reazzjoni għall-kriżi umanitarja fis-Sudan t'Isfel, u l-Kummissjoni waħedha żiedet il-baġit tagħha ta' għajnuna umanitarja għall-kriżi għal aktar minn EUR 130 miljun fl-2014; billi l-Unjoni Afikana ħatret kummissjoni ta' inkjesta biex tinvestiga l-atroċitajiet tad-drittijiet tal-bniedem li ġew irrapportati b'mod wiesa'; billi fl-10 ta' Lulju 2014 l-UE ħabbret l-ewwel sensiela ta' miżuri diretti kontra individwi responsabbli għat-tfixkil tal-proċess ta' paċi, għall-ksur tal-ftehim ta' waqfien mill-ġlied u għat-twettiq ta' ksur gravi tad-drittijiet tal-bniedem; billi nżamm l-embargo fuq l-armi min-naħa tal-UE kontra s-Sudan t'Isfel; billi għandha tinstab soluzzjoni politika demokratika għall-kunflitt attwali, li twitti t-triq għall-istituzzjonijiet miftiehma demokratikament biex jibnu l-istat il-ġdid li nħoloq wara r-referendum dwar l-indipendenza; billi l-paċi sostenibbli, il-bini tal-istat wara l-kunflitt, u l-isforzi biex tingħeleb il-fraġilità jeħtieġu perspettiva fit-tul kif ukoll impenn deċiż, prevedibbli u stabbli min-naħa tal-komunità internazzjonali; Jiddenunzja bil-qawwa d-diżastru allarmanti kkaġunat mill-bniedem fis-Sudan t'Isfel, li jikkontradixxi l-valuri u l-iskop tal-moviment ta' liberazzjoni tal-pajjiż; Jikkundanna bil-qawwa t-tkomplija tal-vjolenza u l-ksur ripetut fil-passat tal-ftehim dwar it-tmiem tal-ostilitajiet, fatti li wasslu għal imwiet, danni u feruti fost il-popolazzjoni ċivili u għal spustament ta' mijiet ta' eluf ta' persuni fis-Sudan t'Isfel, pajjiż li diġà huwa fraġli u instabbli; jiddispjaċih bil-kbir dwar il-kmand u l-kontroll dgħajfa tal-forzi armati, billi dan iżid il-probabbiltà ta' frammentazzjoni addizzjonali tal-forzi tal-ġlied, u potenzjalment iwassal għal aktar vjolenza u nuqqas ta' konformità mal-ftehimiet ta' paċi; Jistieden lill-komunità internazzjonali tonora l-impenji ta' finanzjament tagħha għas-Sudan t'Isfel u għar-reġjun, u timmobilizza r-riżorsi sabiex tirreaġixxi minnufih għas-sitwazzjoni umanitarja li sejra għall-agħar fis-Sudan t'Isfel; jilqa' f'dan ir-rigward il-kontribut tal-UE għall-kriżi umanitarja fis-Sudan t'Isfel, u jitlob lill-Istati Membri jsibu soluzzjoni biex jiffinanzjaw l-għadd dejjem jikber ta' kriżijiet, skont l-impenji internazzjonali tagħhom; Iħeġġeġ lill-UE tipprogramma mill-ġdid l-għajnuna għall-iżvilupp tagħha sabiex tissodisfa l-ħtiġijiet l-aktar urġenti tal-poplu tas-Sudan t'Isfel, u tappoġġa tranżizzjoni lejn il-paċi u l-istabbiltà; jilqa' għalhekk is-sospensjoni tal-għajnuna għall-iżvilupp permezz ta' appoġġ baġitarju għas-Sudan t'Isfel, bl-eċċezzjoni ta' azzjonijiet li jipprovdu appoġġ dirett lill-popolazzjoni jew appoġġ dirett għat-tranżizzjoni demokratika u għall-għajnuna umanitarja, u jitlob li l-għajnuna tingħata permezz tal-NGOs u l-organizzazzjonijiet internazzjonali; Itenni li l-prospetti fit-tul għal koeżistenza paċifika u l-iżvilupp jitolbu riformi istituzzjonali komprensivi li jipprovdu lill-pajjiż bi proċess governattiv li jiggarantixxi l-istat tad-dritt; jenfasizza li t-tranżizzjoni ta' wara l-kunflitt x'aktarx tieħu s-snin u se tirrikjedi impenn sostnut u fit-tul mill-komunità internazzjonali; Jiddenunzja d-deterjorament fir-relazzjonijiet bejn il-komunità umanitarja u l-partijiet kollha fil-kunflitt, inkluża t-tassazzjoni illegali tal-għajnuna u l-fastidju u saħansitra l-qtil ta' ħaddiema umanitarji b'impunità; jinnota li għadd ta' aġenziji ta' għajnuna barranin diġà rtiraw mis-Sudan t'Isfel u li dawk li baqgħu qed jitħabtu biex jissodisfaw il-ħtiġijiet tal-persuni ċivili spustati; Jinsisti li l-għajnuna umanitarja u l-assistenza tal-ikel iridu jiġu pprovduti lil min hu l-iktar vulnerabbli purament fuq bażi tal-ħtiġijiet, u jfakkar lill-partijiet kollha fil-kunflitt fis-Sudan t'Isfel dwar l-obbligu tagħhom li jirrikonoxxu u jirrispettaw in-newtralità, l-indipendenza u l-imparzjalità tal-ħaddiema umanitarji, li jiffaċilitaw l-assistenza li ssalva l-ħajjiet għall-persuni fil-bżonn, irrispettivament mill-affiljazzjonijiet politiċi u l-etniċità tagħhom, u li jwaqqfu minnufih kull fastidju lill-ħaddiema umanitarji, ir-rekwiżizzjoni tal-beni umanitarji u d-devjazzjoni tal-għajnuna; jitlob ukoll li l-"liġi dwar l-NGOs" tiġi rtirata jew irrifjutata; Jinsisti li l-għajnuna umanitarja, speċjalment fil-forma ta' servizzi bażiċi u għajnuna tal-ikel, m'għandhiex tiġi devjata lejn il-gruppi armati; Jinsab imħasseb ferm dwar is-sitwazzjoni tas-sigurtà tal-ikel fis-Sudan t'Isfel, li ġiet ikkawżata mill-kunflitt u li marret għall-agħar minħabba d-diżastri naturali rikorrenti, u li mistennija tmur lura drammatikament jekk jerġa' jibda l-ġlied; Jinsisti li ftehim ta' paċi jkun jippermetti lin-nies jerġgħu lura lejn il-farms li telqu, jerġgħu jiftħu s-swieq u jerġgħu jibnu djarhom; Jikkundanna bil-kbir il-qtil extraġudizzjarju u tal-massa, l-attakki ppjanati fuq iċ-ċivili, l-abbużi tad-drittijiet tal-bniedem (inklużi dawk li jaffettwaw lir-rifuġjati u lill-persuni spustati, in-nisa, persuni li jappartjenu għal gruppi vulnerabbli u l-ġurnalisti), l-arresti u d-detenzjonijiet arbitrarji, l-għajbien sfurzat, it-trattament ħażin u t-tortura mwettqa mill-partijiet kollha; huwa tal-fehma li l-President Kiir u Riek Machar għandhom jagħmlu ħilithom kollha biex iwaqqfu lis-suldati taħt il-kontroll tagħhom milli jwettqu tali abbużi kontra l-poplu; Iħeġġeġ lill-Kummissjoni, lill-Istati Membri u lill-awtoritajiet tas-Sudan t'Isfel jaħdmu mal-komunitajiet u l-organizzazzjonijiet tad-drittijiet tan-nisa biex jagħtu u jippromwovu l-aċċess għal edukazzjoni ta' kwalità, drittijiet sesswali u riproduttivi u servizzi tal-kura tas-saħħa għall-bniet u n-nisa, inkluż l-aċċess għall-kontraċezzjoni u għall-ittestjar u t-trattament tal-HIV/AIDS; Jiddeplora l-fatt li l-kunflitt ħarbat ħafna servizzi soċjali bażiċi, b'mijiet ta' eluf ta' tfal ma jattendux skola; jinsab allarmat dwar il-fatt li t-tfal qed ikomplu jġorru l-piż tal-vjolenza, qed ibatu minn trawma psikoloġika u minn nuqqas ta' aċċess għas-servizzi, inkluża l-edukazzjoni; iħeġġeġ lill-partijiet itemmu r-reklutaġġ u l-użu tat-tfal fil-forzi armati u ksur gravi ieħor kontra t-tfal; Jinsab imħasseb ħafna dwar id-dimensjoni etnika tal-kunflitt; jenfasizza li meta wieħed jippova jikseb il-poter permezz tal-vjolenza jew il-firda fost il-gruppi etniċi, ikun qed imur kontra l-istat tad-dritt demokratiku; Jitlob li jsiru investigazzjonijiet kredibbli, trasparenti u komprensivi li jissodisfaw l-istandards internazzjonali, partikolarment mill-kummissjoni ta' inkjesta tal-Unjoni Afrikana, fir-rigward tal-allegazzjonijiet kollha ta' delitti serji minn kwalunkwe parti fil-kunflitt; iħeġġeġ it-twaqqif ta' mekkaniżmi tranżitorji ta' ġustizzja, bl-appoġġ internazzjonali meħtieġ kollu, biex jippromwovu kemm ir-rikonċiljazzjoni u kemm l-għoti ta' rendikont; iħeġġeġ lill-Gvern tas-Sudan t'Isfel jaderixxi għall-Istatut ta' Ruma tal-Qorti Kriminali Internazzjonali mill-aktar fis possibbli; Jilqa' t-tisħiħ tal-kapaċità ta' investigazzjoni tad-drittijiet tal-bniedem tal-Missjoni tan-Nazzjonijiet Uniti fis-Sudan t'Isfel (UNMISS), bl-appoġġ tal-Uffiċċju tal-Kummissarju Għoli tan-NU għad-Drittijiet tal-Bniedem; Jappoġġa f'dan ir-rigward it-twaqqif ta' tribunal ibridu speċjali b'involviment internazzjonali sabiex il-mexxejja jinżammu responsabbli għall-ksur gravi tad-drittijiet tal-bniedem imwettaq miż-żewġ naħat fil-kunflitt, kif ippropona s-Segretarju Ġenerali tan-NU, Ban Ki-moon u kif rakkomandat mir-rapport dwar id-drittijiet tal-bniedem tal-UNMISS; Ifakkar li l-għajnuna umanitarja hija fundamentali, iżda ma tistax issolvi problema politika, u li r-responsabbiltà ewlenija tal-ħarsien tal-persuni ċivili hija f'idejn il-Gvern; jitlob għalhekk li l-ġid tal-pajjiż jitqiegħed direttament għad-dispożizzjoni tal-benessri tal-poplu tas-Sudan t'Isfel; iħeġġeġ lill-partijiet kollha jonoraw il-ftehim u jinvolvu ruħhom b'mod kostruttiv permezz tad-djalogu u l-kooperazzjoni fit-taħdititet ta' paċi f'Addis Ababa, bil-ħsieb li l-ftehim ta' waqfien mill-ġlied jiġi implimentat bis-sħiħ u jerġgħu jibdew malajr it-taħdidiet sabiex jifforma gvern tranżitorju ta' unità nazzjonali, li hija l-unika soluzzjoni fit-tul, u biex ikun hemm rikonċiljazzjoni nazzjonali fl-interess tal-poplu tas-Sudan t'Isfel kollu kemm hu; Jiddispjaċih li minkejja l-isforzi kontinwi tal-IGAD biex tintervjeni fit-taħdidiet ta' paċi bil-għan li tistabbilixxi gvern tranżitorju ta' unità nazzjonali, ma sar l-ebda progress sinifikanti; Jilqa', madankollu, l-ftehim milħuq fis-7 ta' Novembru 2014 u jitlob l-implimentazzjoni sħiħa u immedjata tiegħu; ikompli jappoġġa l-medjazzjoni mmexxija mill-IGAD u l-isforzi tagħha biex twitti t-triq għal djalogu politiku inklużiv, u jitlob lill-UE tkompli tassisti lill-IGAD kemm mil-lat sostantiv u kemm mil-lat finanzjarju, u tkompli tikkontribwixxi persunal għall-mekkaniżmu ta' monitoraġġ u verifika tal-waqfien mill-ġlied; Jenfasizza li l-bini ta' istituzzjonijiet xierqa u qafas ġuridiku għall-ġestjoni tal-ġid miż-żejt fi ħdan il-federaliżmu etniku tiegħu huma fundamentali għall-iżvilupp paċifiku tiegħu; jistieden b'mod partikolari lill-UE tappoġġa strateġija għall-iżvilupp fuq perjodu ta' żmien twil fir-rigward tas-Sudan t'Isfel li tippermetti l-ħolqien ta' sistema b'saħħitha ta' governanza tajba, trasparenza u għoti ta' rendikont (partikolarment fl-implimentazzjoni tal-Inizjattiva għat-Trasparenza tal-Industriji Estrattivi), u l-iżvilupp tal-infrastruttura, l-edukazzjoni, il-programmi tas-saħħa u ta' benessri soċjali bl-użu tad-dħul miż-żejt u mill-għajnuna għall-iżvilupp; Iħeġġeġ lill-awtoritajiet tas-Sudan t'Isfel jiżguraw li d-dħul miż-żejt ikun ta' benefiċċju għall-poplu; jistieden lill-partijiet kollha li qed jieħdu sehem fin-negozjati sabiex fil-ftehim ta' paċi jinkludu l-kwistjoni ta' trasparenza u ta' skrutinju pubbliku fis-settur taż-żejt, u dan b'mod li d-dħul iġġenerat minn din ir-riżorsa jkun jista' jintuża għall-iżvilupp sostenibbli tal-pajjiż u biex jitjieb il-livell tal-għajxien tal-popolazzjoni; Jiddispjaċih dwar l-ineffikaċja tas-sanzjonijiet immirati imposti mill-UE u jitlob lill-IGAD, lill-Unjoni Afrikana u lill-komunità globali jimponu sanzjonijiet immirati; jappoġġa t-tkomplija tal-embargo fuq l-armi kontra s-Sudan t'Isfel u jħeġġeġ l-adozzjoni ta' embargo fuq l-armi min-naħa tan-NU kontra s-Sudan t'Isfel u r-reġjun kollu; Jappoġġa u jqis bħala essenzjali l-parteċipazzjoni tas-soċjetà ċivili fin-negozjati għall-paċi; Iwissi dwar l-effetti konsegwenzjali u destabilizzanti tal-kunflitt fuq reġjun li diġà hu instabbli, speċjalment minħabba l-għadd dejjem jikber ta' rifuġjati fil-pajjiżi ġirien; jappella għalhekk lill-pajjiżi ġirien kollha tas-Sudan t'Isfel u lis-setgħat reġjonali biex jaħdmu flimkien mill-qrib sabiex itejbu s-sitwazzjoni tas-sigurtà fil-pajjiż u fir-reġjun, u biex isibu t-triq lejn soluzzjoni politika paċifika u dejjiema għall-kriżi attwali; jenfasizza li b'mod partikolari l-kooperazzjoni mas-Sudan tkun tirrappreżenta titjib fir-rabtiet; Jitlob l-istabbiliment ta' grupp ta' kuntatt dwar is-Sudan t'Isfel li jinvolvi protagonisti ewlenin, biex b'hekk tissaħħaħ il-ħidma tal-IGAD u tiġi żgurata koeżjoni internazzjonali; Jilqa' l-ħidma tar-Rappreżentant Speċjali tal-UE għall-Qarn tal-Afrika, Alexander Rondos; jirrakkomanda li l-isforzi kollha tiegħu jkollhom l-għan li tinstab soluzzjoni dejjiema; Iħeġġeġ lill-Gvern tas-Sudan t'Isfel jirratifika l-Ftehim ta' Cotonou bejn l-UE u l-Grupp ta' Stati Afrikani, tal-Karibew u tal-Paċifiku (AKP); Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u lill-parlamenti tal-Istati Membri, lill-Gvern tas-Sudan t'Isfel, lill-Kummissarju għad-Drittijiet tal-Bniedem tas-Sudan t'Isfel, lill-Assemblea Leġiżlattiva Nazzjonali tas-Sudan t'Isfel, lill-istituzzjonijiet tal-Unjoni Afrikana, lill-Awtorità Intergovernattiva għall-Iżvilupp, lill-Kopresidenti tal-Assemblea Parlamentari Konġunta AKP-UE u lis-Segretarju Ġenerali tan-NU. wara li kkunsidra t-talba għat-tneħħija tal-immunità ta' Ana Gomes, mibgħuta mill-Viċi Avukat Ġenerali tar-Repubblika tal-Portugal fit-18 ta' Ġunju 2014, b'rabta mal-proċedimenti kriminali pendenti quddiem it-tieni sezzjoni tad-Dipartiment ta' Investigazzjoni u Proċedimenti Kriminali ta' Lisbona (ref. NUIPC 8773/13.4TDLSB), u mħabbra waqt il-plenarja tat-3 ta' Lulju 2014, wara li sema' lil Ana Gomes f'konformità mal-Artikolu 9(5) tar-Regoli ta' Proċedura tiegħu, wara li kkunsidra l-Artikolu 8 tal-Protokol Nru 7 dwar il-Privileġġi u l-Immunitajiet tal-Unjoni Ewropea, u l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew permezz tas-suffraġju universali dirett, wara li kkunsidra l-Artikoli 5(2), 6(1) u 9 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A8-0025/2014), billi l-Viċi Avukat Ġenerali tar-Repubblika tal-Portugal għadda t-talba għat-tneħħija tal-immunità parlamentari ta' Ana Gomes, talba li saret mill-prosekutur pubbliku tad-Dipartiment ta' Investigazzjoni u Proċedimenti Kriminali ta' Lisbona b'rabta mad-dikjarazzjonijiet allegatament diffamatorji li għamlet is-Sa Gomes waqt dibattitu televiżiv; billi t-talba saret sabiex jingħata bidu għall-proċedimenti kriminali kontra s-Sa Gomes u sabiex din tkun tista' tiġi interrogata fil-kuntest ta' dawk il-proċedimenti; billi, skont l-Artikolu 8 tal-Protokol dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew m'għandhom ikunu soġġetti għall-ebda forma ta' inkjesta, detenzjoni jew proċedimenti legali minħabba l-opinjoni li jesprimu jew voti li jitfgħu fil-qadi ta' dmirijiethom; billi l-Artikolu 6 tar-Regoli ta' Proċedura jistipula li, fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament jaġixxi biex iħares l-integrità tiegħu bħala assemblea leġiżlattiva demokratika u jiżgura l-indipendenza tal-Membri tiegħu fil-qadi ta' dmirijiethom; billi l-Qorti tal-Ġustizzja rrikonoxxiet li dikjarazzjoni li saret minn Membru 'l barra mill-bini tal-Parlament Ewropew tista' tikkostitwixxi opinjoni espressa fil-qadi ta' dmirijietu, kif espress fl-Artikolu 8 tal-Protokol, u hija tal-opinjoni li dan il-każ mhuwiex wieħed fejn dak li jgħodd huwa d-dikjarazzjoni li saret, iżda n-natura u l-kontenut tad-dikjarazzjoni; billi fid-demokraziji moderni d-dibattitu politiku jsir mhux fil-Parlament biss iżda wkoll permezz tal-mezzi tal-komunikazzjoni, li jvarjaw minn stqarrijiet għall-istampa għall-Internet; billi fix-xandira televiżiva kkonċernata, Ana Gomes tkellmet bħala Membru tal-Parlament Ewropew biex tiddiskuti kwistjonjiet li ħadet interess fihom fil-livell Ewropew, kif jidher, fost affarijiet oħra, mill-mistoqsijijiet għal tweġiba bil-miktub lill-Kummissjoni li hija ressqet quddiem il-plenarja; billi, meta ġibdet l-attenzjoni għad-deċiżjoni tal-Gvern Portugiż dwar il-privatizzazzjoni tat-tarzni ta' Viana do Castelo – deċiżjoni li waslet ukoll għal investigazzjoni mill-Kummissjoni Ewropea dwar il-ksur tar-regoli tal-UE fir-rigward tal-għajnuna mill-Istat – hija kienet qed twettaq il-mandat tagħha bħala Membru tal-Parlament Ewropew; Jiddeċiedi li ma jneħħix l-immunità ta' Ana Gomes; Jagħti istruzzjonijiet lill-President tiegħu biex b'mod immedjat jgħaddi din id-deċiżjoni u r-rapport tal-kumitat responsabbli lill-awtorità kompetenti tar-Repubblika tal-Portugal u lil Ana Gomes. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2014)0616 – C8-0173/2014), wara li kkunsidra l-proċedura ta' trilogu prevista fil-punt 13 tal-Ftehim Interinstituzzjonali tas-2 ta' Diċembru 2013, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra l-ittra tal-Kumitat għall-Iżvilupp Reġjonali, wara li kkunsidra r-rapport tal-Kumitat għall-Baġits (A8-0024/2014), billi l-Unjoni Ewropea stabbiliet strumenti leġiżlattivi u baġitarji biex jingħata appoġġ addizzjonali lill-ħaddiema li qed ibatu l-konsegwenzi ta' bidliet strutturali kbar fl-andament kummerċjali dinji u biex tgħin fl-integrazzjoni mill-ġdid tagħhom tagħhom fis-suq tax-xogħol, billi l-assistenza finanzjarja tal-Unjoni lill-ħaddiema li ngħataw is-sensja għandha tkun dinamika u disponibbli kemm jista' jkun malajr u bl-aktar mod effiċjenti possibbli, f'konformità mad-Dikjarazzjoni Konġunta tal-Parlament Ewropew, tal-Kunsill u tal-Kummissjoni, adottata waqt il-laqgħa ta' konċiljazzjoni tas-17 ta' Lulju 2008, u b'kunsiderazzjoni xierqa għall-FII tat-2 ta' Diċembru 2013 dwar l-adozzjoni ta' deċiżjonijiet biex jiġi mobilizzat il-Fond Ewropew ta' Aġġustament għall-Globalizzazzjoni (FEG), billi l-adozzjoni tar-Regolament FEG jirrifletti l-ftehim li ntlaħaq bejn il-Parlament u l-Kunsill biex jiġi introdott mill-ġdid il-kriterju tal-mobilizzazzjoni b'rabta mal-kriżi, tiżdied il-kontribuzzjoni finanzjarja tal-Unjoni għal 60 % tal-ispejjeż totali stmati tal-miżuri proposti, tiżdied l-effiċjenza għat-trattament tat-talbiet għall-FEG fil-Kummissjoni u mill-Parlament u mill-Kunsill billi jitqassar iż-żmien għall-valutazzjoni u għall-approvazzjoni, jiġu estiżi l-azzjonijiet u l-benefiċjarji eleġibbli għall-persuni li jaħdmu għal rashom u ż-żgħażagħ, u biex jiġu finanzjati l-inċentivi għat-twaqqif ta' impriżi tagħhom stess; billi l-Irlanda ppreżentat l-applikazzjoni FEG/2014/007 NL/IE/Andersen Ireland għal kontribuzzjoni finanzjarja mill-FEG, wara 171 sensja f'Andersen Ireland Limited li topera fin-NACE Rev.2 diviżjoni 32 ("Manifattura ta' ġojjellerija, biġotterija u oġġetti relatati") matul il-perjodu ta' referenza mill-21 ta' Ottubru 2013 sal-21 ta' Frar 2014, billi l-applikazzjoni tissodisfa l-kriterji ta' eleġibbiltà stabbiliti mir-Regolament FEG, Josserva li l-awtoritajiet Irlandiżi ppreżentaw l-applikazzjoni skont il-kriterji ta' intervent tal-Artikolu 4(2) tar-Regolament FEG, b'deroga mill-kriterji tal-Artikolu 4(1)(a), li jeħtieġu tal-anqas sensja ta' 500 ħaddiem jew il-waqfien tal-attività tal-persuna li taħdem għal rasha, matul il-perjodu ta' referenza ta' erba' xhur f'impriża li tinsab fi Stat Membru; Jaqbel mal-Kummissjoni li ċ-ċirkostanzi eċċezzjonali mressqa mill-awtoritajiet Irlandiżi, primarjament il-fatt li s-sensji jħallu impatt serju fuq il-qgħad reġjonali u fuq l-ekonomija lokali u reġjonali, jiġġustifikaw deroga għal-limitu ta' 500 sensja skont l-Artikolu 4(2) tar-Regolament FEG, u li, għaldaqstant, l-Irlanda għandha dritt għal kontribuzzjoni finanzjarja skont dan ir-Regolament; Jinnota li l-awtoritajiet Irlandiżi ppreżentaw l-applikazzjoni għal kontribuzzjoni finanzjarja mill-FEG fis-16 ta' Mejju 2014, u li l-valutazzjoni tagħha saret disponibbli mill-Kummissjoni fit-3 ta' Ottubru 2014; jilqa' favorevolment il-perjodu ta' evalwazzjoni rapidu ta' inqas minn ħames xhur; Iqis li l-171 sensja f'Andersen Ireland Limited huma marbuta ma' bidliet strutturali kbar fl-andament kummerċjali dinji minħabba l-globalizzazzjoni, inkwantu l-importazzjonijiet qabżu b'erba' darbiet is-settur tal-ġojjellerija tal-UE fi żmien erba' snin (mill-2008 sal-2012), li 95 % minnhom huma mill-Asja; Josserva li din hija l-ewwel applikazzjoni għall-FEG għal ħaddiema li ngħataw is-sensja fis-settur tal-ġojjellerija, biġotterija u oġġetti relatati, settur li jbati wkoll miż-żieda fil-bejgħ online u li għalhekk jista' jkompli jiddgħajjef; Josserva li dawn is-sensji se jaggravaw ulterjorment is-sitwazzjoni tal-qgħad fir-reġjun, billi Andersen Ireland kienet tħaddem ħafna nies f'din iż-żona, prevalentement rurali, li kienet tirreġistra diġà rata ta' qgħad (39,3 %) aktar mid-doppju meta mqabbla mal-medja nazzjonali (19 %); Jinnota li, apparti l-ħaddiema ssensjati, l-awtoritajiet Irlandiżi ddeċidew li jipprovdu servizzi personalizzati kofinanzjati mill-FEG lil massimu ta' 138 żagħżugħ taħt l-età ta' 25 sena barra mill-edukazzjoni, impjieg jew taħriġ (NEETs), u li jżidu l-għadd ta' benefiċjarji fil-mira li mistennija jipparteċipaw fil-miżuri għal 276 persuna; jesprimi t-tħassib tiegħu dwar l-inċertezza tal-mod kif in-NEETs fil-mira għandhom jiġu identifikati; jappella lill-awtoritajiet Irlandiżi biex iżommu f'moħħhom il-kriterji soċjali u jiżguraw li l-għażla tal-benefiċjarji għall-appoġġ mill-FEG tkun tirrispetta kompletament il-prinċipji tan-nondiskriminazzjoni u opportunitajiet indaqs; Ifakkar li l-azzjonijiet proposti għandhom ikunu adattati sabiex iqisu d-differenzi bejn il-ħtiġijiet tal-ħaddiema li ngħataw is-sensja u n-NEETs; Jistenna li fir-reviżjoni ta' nofs it-terminu jkun hemm lista separata ta' miżuri finanzjarji għan-NEETs fil-mira; Jinnota li t-taħriġ disponibbli għan-NEETs għandu jkun inklussiv u għandu jinkludi s-sezzjonijiet kollha tas-soċjetà inklużi l-gruppi żvantaġġati; Jilqa' pożittivament il-fatt li, biex il-ħaddiema jingħataw assistenza rapida, l-awtoritajiet Irlandiżi ddeċidew li jibdew l-implimentazzjoni tas-servizzi personalizzati lill-ħaddiema milquta fil-21 ta' Ottubru 2013, ferm qabel id-deċiżjoni definittiva dwar l-għoti tal-appoġġ tal-FEG għall-pakkett koordinat propost; Jinnota li l-pakkett koordinat ta' servizzi personalizzati li jiġi kofinanzjat se jimmira li joffri l-aktar firxa wiesgħa possibbli ta' opportunitajiet ta' impjieg f'żona li fiha jeżistu ftit setturi jew siti ta' produzzjoni f'espansjoni, u li se jkun neċessarju titjib sinifikanti tal-ħiliet tal-ħaddiema ssensjati; Josserva li l-pakkett koordinat ta' servizzi personalizzati tfassal f'konsultazzjoni mal-benefiċjarji fil-mira u mar-rappreżentanti tagħhom, kif ukoll mas-sħab soċjali; jilqa' favorevolment l-intenzjoni li jitwaqqaf forum konsultattiv biex jikkomplementa x-xogħol tal-Unità tal-Koordinament tal-FEG bil-għan li lill-ħaddiema ssensjati joffrilhom l-possibbiltà li jikkontribwixxu b'mod kontinwu fl-implimentazzjoni tal-programm tal-FEG; Jilqa' pożittivament il-ħolqien tal-Unità tal-Koordinament tal-FEG, li se sservi bħala punt ta' kuntatt uniku għall-ħaddiema ssensjati u għan-NEETs, fil-viċinanzi immedjati tal-lokalità milquta; Jilqa' b'sodisfazzjon il-jum miftuħ għall-pubbliku fuq livell lokali kemm għall-ħaddiema ssensjati kif ukoll għan-NEETs biex tintwera l-firxa ta' appoġġi disponibbli taħt il-programm u biex benefiċjarji prospettivi tal-FEG jingħataw l-opportunità li jiddiskutu l-għażliet mal-fornituri tas-servizz; Josserva li s-servizzi personalizzati li se jingħataw lill-ħaddiema ssensjati jikkonsistu f'dawn l-azzjonijiet li ġejjin, li flimkien jifformaw pakkett koordinat ta' servizzi personalizzati: appoġġ ta' gwida okkupazzjonali u ppjanar tal-karriera, għoti ta' taħriġ tal-FEG, programmi ta' taħriġ u edukazzjoni tat-tieni livell, programmi edukattivi tat-tielet livell, appoġġ fit-taħriġ minn Skillsnets, appoġġ għall-impriżi/dawk li jaħdmu għal rashom, appoġġ tad-dħul fosthom kontribuzzjonijiet għall-ispiża tal-kors; Jilqa' b'sodisfazzjon il-fatt li fost l-azzjonijiet proposti, hemm l-idea ta' azzjoni ta' appoġġ għat-taħriġ Skillnets, fejn it-taħriġ huwa maħsub għall-integrazzjoni mill-ġdid fis-suq tax-xogħol f'kumpaniji li joperaw fl-istess settur industrijali jew żona ġeografika; Jinnota li l-miżuri ta' appoġġ tad-dħul se jkunu limitati strettament għal ammont massimu ta' 35 % tal-pakkett ġenerali tas-servizzi personalizzati, kif stabbilit fir-Regolament FEG; Jinnota n-nuqqas ta' ċarezza fir-rigward tal-estimi tal-ammonti li għandhom jingħataw bħala appoġġ għall-impriżi jew għall-ħaddiema li jaħdmu għal rashom; iqis li l-għadd ta' benefiċjarji attwali jista' jkun differenti mill-estimi li jirriżultaw f'distribuzzjoni differenti tal-ispejjeż totali stimati; jinnota r-rwol importanti tal-Bordijiet tal-Intrapriża Lokali fi provvista ta' servizzi "soft" u appoġġi "hard", u b'mod partikolari fil-valutazzjoni tal-vijabbiltà tal-proposti ta' negozju u l-għoti ta' ammonti ta' appoġġ, sa massimu ta' EUR 15 000; Ifakkar li, f'konformità mal-Artikolu 7 tar-Regolament dwar il-FEG, il-pakkett koordinat ta' servizzi personalizzati għandu jkun imfassal b'mod li jantiċipa l-perspettivi u l-kapaċitajiet meħtieġa fil-ġejjieni tas-suq tax-xogħol, u għandu jkun jaqbel mal-bidla lejn ekonomija effiċjenti fl-użu tar-riżorsi u sostenibbli; Jilqa' l-fatt li l-prinċipji tat-trattament indaqs u tan-nondiskriminazzjoni jiġu rispettati fl-aċċess għall-azzjonijiet proposti u l-implimentazzjoni tagħhom; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu sabiex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2014)0620 – C8-0183/2014), wara li kkunsidra l-proċedura ta' trilogu prevista fil-punt 13 tal-Ftehim Interistituzzjonali tat-2 ta' Diċembru 2013, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra l-ittra tal-Kumitat għall-Iżvilupp Reġjonali, wara li kkunsidra r-rapport tal-Kumitat għall-Baġits (A8-0023/2014), billi l-Unjoni stabbiliet strumenti leġiżlattivi u baġitarji biex tipprovdi appoġġ addizzjonali lill-ħaddiema li qed ibatu l-konsegwenzi ta' bidliet strutturali kbar fl-andament kummerċjali dinji u biex tgħin fl-integrazzjoni mill-ġdid tagħhom fis-suq tax-xogħol; billi l-assistenza finanzjarja tal-Unjoni lill-ħaddiema li ngħataw is-sensja għandha tkun dinamika u disponibbli kemm jista' jkun malajr u bl-aktar mod effiċjenti possibbli, f'konformità mad-Dikjarazzjoni Konġunta tal-Parlament Ewropew, il-Kunsill u l-Kummissjoni, adottata waqt il-laqgħa ta' konċiljazzjoni tas-17 ta' Lulju 2008, u b'kunsiderazzjoni xierqa għall-Ftehim Interistituzzjonali tat-2 ta' Diċembru 2013 dwar l-adozzjoni ta' deċiżjonijiet biex jiġi mobilizzat il-Fond Ewropew ta' Aġġustament għall-Globalizzazzjoni (FEG); billi l-adozzjoni tar-Regolament dwar il-FEG tirrifletti l-ftehim li ntlaħaq bejn il-Parlament u l-Kunsill biex jiġi introdott mill-ġdid il-kriterju tal-mobilizzazzjoni b'rabta mal-kriżi, biex tiżdied il-kontribuzzjoni finanzjarja tal-Unjoni għal 60 % tal-ispejjeż totali stmati tal-miżuri proposti, biex tiżdied l-effiċjenza għat-trattament tat-talbiet għall-FEG fil-Kummissjoni u mill-Parlament u mill-Kunsill billi jitqassar iż-żmien għall-valutazzjoni u għall-approvazzjoni, biex jiġu estiżi l-azzjonijiet u l-benefiċjarji eleġibbli billi jiddaħħlu l-persuni li jaħdmu għal rashom u ż-żgħażagħ, u biex jiġu finanzjati l-inċentivi għat-twaqqif ta' impriżi proprji; billi l-awtoritajiet Griegi ssottomettew l-applikazzjoni FEG/2014/009 EL/Sprider Stores fis-6 ta' Ġunju 2014 wara t-tkeċċija ta' 761 ħaddiem fi Sprider Stores S.A., impriża li kienet topera fis-settur ekonomiku kklassifikat taħt NACE Rev. 2 diviżjoni 47 ("Kummerċ bl-imnut, ħlief għall-vetturi bil-mutur u muturi"); billi l-applikazzjoni tissodisfa l-kriterji ta' eleġibbiltà stabbiliti mir-Regolament dwar il-FEG; Jinnota li l-awtoritajiet Griegi ressqu l-applikazzjoni skont il-kriterju ta' intervent tal-Artikolu 4(1)(a) tar-Regolament dwar il-FEG, magħruf ukoll bħala l-kriterju tal-kriżi ekonomika, li jirrikjedi mill-inqas 500 ħaddiem li ngħataw is-sensja jew persuni li jaħdmu għal rashom li l-attività tagħhom waqfet matul perjodu ta' referenza ta' erba' xhur f'impriża fi Stat Membru, inklużi l-ħaddiema li ngħataw is-sensja jew persuni li jaħdmu għal rashom li l-attività tagħhom waqfet fir-rigward tal-fornituri tagħha jew il-produtturi tagħha aktar 'l isfel fil-katina tal-produzzjoni; Jinnota li l-awtoritajiet Griegi, filwaqt li kkunsidraw bil-kbir id-diversi benefiċċji ta' dan l-istrument baġitarju prezzjuż, ippreżentaw l-applikazzjoni għal kontribuzzjoni finanzjarja mill-FEG fis-6 ta' Ġunju 2014, u li l-valutazzjoni tagħha saret disponibbli mill-Kummissjoni fis-7 ta' Ottubru 2014; jilqa' favorevolment il-perjodu ta' evalwazzjoni rapidu ta' inqas minn ħames xhur; Jaqbel mal-Kummissjoni li l-kriterji ta' intervent stabbiliti fl-Artikolu 4(1)(a) tar-Regolament FEG huma sodisfatti u li għalhekk, il-Greċja hija intitolata għal kontribuzzjoni finanzjarja skont dak ir-Regolament; Jaqbel li l-avvenimenti li wasslu għas-sensji, jiġifieri t-tnaqqis fid-dħul disponibbli għall-unitajiet domestiċi — minħabba ż-żieda fil-piż tat-taxxa, it-tnaqqis fis-salarji (kemm għall-impjegati fis-settur privat u kemm għal dawk fis-settur pubbliku) u ż-żieda fil-qgħad — li wassal għal tnaqqis qawwi fil-kapaċità tal-akkwist u t-tnaqqis drastiku fis-self lill-impriżi u lill-individwi minħabba n-nuqqas ta' kontanti fil-banek Griegi, huma marbutin mal-kriżi ekonomika u li għalhekk il-Greċja hija intitolata għal kontribuzzjoni mill-FEG; Jinnota li sal-lum, is-settur tal-bejgħ bl-imnut kien is-suġġett ta' tliet talbiet għall-FEG oħra bbażati wkoll fuq il-kriżi finanzjarja u ekonomika globali; jirrakkomanda f'dan ir-rigward li l-Kummissjoni tevalwa r-riżultati tat-tliet talbiet l-oħra għall-FEG, bil-ħsieb li tiddefinixxi l-programmi ta' integrazzjoni mill-ġdid li kisbu l-aqwa riżultati; Jinnota li dawn is-sensji se jkomplu jaggravaw is-sitwazzjoni tal-qgħad fil-pajjiż, li diġà marret għall-agħar minħabba l-kriżi ekonomika u finanzjarja u li tirrappreżenta l-ogħla rata tal-qgħad fost l-Istati Membri; jilqa' madankollu l-fatt li r-rata tal-qgħad matul dawn l-aħħar xhur ma komplietx togħla; Jinnota li minbarra s-761 sensja, l-awtoritajiet Griegi se jipprovdu servizzi personalizzati kkofinanzjati mill-FEG lil massimu ta' 550 żagħżugħ taħt l-età ta' 30 sena li jinsabu barra mill-edukazzjoni, impjieg jew taħriġ (NEETs) fid-data tal-preżentazzjoni tal-applikazzjoni, minħabba li 682 sensja minnhom seħħew f'reġjuni tal-livell NUTS 2 li huma eleġibbli fil-qafas tal-Inizjattiva favur l-Impjieg taż-Żgħażagħ; Jinnota li sabiex jagħżlu n-NEETs fil-mira, l-awtoritajiet Griegi se jużaw kriterji konkreti allinjati ma' dawk inklużi fil-Pjan ta' Implimentazzjoni tal-Garanzija għaż-Żgħażagħ Griegi (ir-riskju tal-esklużjoni, il-livell tad-dħul tal-unitajiet domestiċi, il-livell tal-edukazzjoni, it-tul taż-żmien tal-qgħad fost oħrajn), kif ukoll espressjonijiet ta' interess; jinnota li għall-ewwel darba fl-applikazzjoni fil-qafas tar-Regolament FEG il-ġdid, qed tingħata informazzjoni dwar l-għażla tan-NEETs li se jiġu inklużi fil-miżuri ta' appoġġ; jappella lill-awtoritajiet Griegi biex iżommu f'moħħhom il-kriterji soċjali u jiżguraw li l-għażla tal-benefiċjarji għall-appoġġ mill-FEG tkun tirrispetta kompletament il-prinċipji tan-nondiskriminazzjoni u opportunitajiet indaqs; Iqis li l-azzjonijiet ta' informazzjoni u ta' reklamar appoġġjati fil-qafas ta' din l-applikazzjoni għall-FEG għandhom iwasslu għal titjib fis-sensibilizzazzjoni dwar il-kontribuzzjoni mill-FEG, u għandu jkollhom suċċess fl-indirizzar taż-żgħażagħ qiegħda sabiex jissemplifikaw il-proċedura ta' għażla b'espressjoni ta' interess; Jilqa' l-fatt li, sabiex il-ħaddiema jingħataw assistenza rapida, l-awtoritajiet Griegi ddeċidew li jibdew l-implimentazzjoni tas-servizzi personalizzati lill-ħaddiema milquta fl-1 ta' Settembru 2014, qabel id-deċiżjoni definittiva dwar l-għoti tal-appoġġ mill-FEG għall-pakkett koordinat propost; Jinnota li l-awtoritajiet Griegi indikaw li l-pakkett koordinat ta' servizzi personalizzati tħejja b'konsultazzjoni mar-rappreżentanti tal-benefiċjarji fil-mira u l-Federazzjoni tal-Impjegati Privati fil-Greċja, u li l-applikazzjoni proposta ġiet diskussa f'żewġ laqgħat f'Mejju 2014 mas-sħab soċjali li ġew ikkonsultati dwar diversi kwistjonijiet relatati mal-kontenut tal-pakkett integrat ta' miżuri; jirrakkomanda wkoll li l-Kummissjoni tevalwa l-kontenut u r-riżultat mistenni tal-pakkett integrat ta' servizzi personalizzati, fil-kuntest tal-evalwazzjoni msemmija fil-paragrafu 5, bil-ħsieb li tidentifika l-aħjar prattika għal azzjonijiet futuri; Jinnota li s-servizzi personalizzati li jridu jiġu pprovduti lill-ħaddiema li ngħataw is-sensja u lil 550 NEET jikkonsistu fl-azzjonijiet li ġejjin li flimkien jifformaw pakkett koordinat ta' servizzi personalizzati: appoġġ ta' gwida okkupazzjonali u ppjanar tal-karriera, taħriġ, taħriġ mill-ġdid u taħriġ vokazzjonali, kontribuzzjonijiet għal negozji ġodda, benefiċċji għat-tiftix ta' impjieg u benefiċċji għat-taħriġ, benefiċċji ta' mobilità; jinnota li dawn is-servizzi għandhom l-għan jgħinu lill-benefiċjarji fil-mira jidentifikaw il-ħiliet tagħhom u jistabbilixxu pjan realistiku tal-karriera, bil-kundizzjoni li huma jipparteċipaw b'mod attiv fl-attivitajiet ta' tiftix ta' impjieg jew ta' taħriġ; Ifakkar li l-azzjonijiet proposti għandhom ikunu adattati sabiex iqisu d-differenzi bejn il-ħtiġijiet tal-ħaddiema li ngħataw is-sensja u n-NEETs magħżula; Jinnota li l-ammont eleġibbli massimu ta' EUR 15 000 se jingħata lil 200 ħaddiem u NEET magħżula bħala kontribuzzjoni biex ikunu jistgħu jwaqqfu n-negozji proprji tagħhom; jenfasizza l-fatt li l-għan ta' din il-miżura hu l-promozzjoni tal-intraprenditorija billi jiġi pprovdut finanzjament għal inizjattivi ta' negozju vijabbli, li għandhom iwasslu għall-ħolqien ta' aktar postijiet tax-xogħol fuq perjodu ta' żmien medju; jinnota li dan l-ammont eleġibbli massimu jingħata meta jintlaħqu kundizzjonijiet speċifiċi u skont il-vijabbiltà tan-negozji ġodda appoġġjati; Jinnota li l-miżuri ta' appoġġ tad-dħul se jkunu limitati strettament għal ammont massimu ta' 35 % tal-pakkett ġenerali tas-servizzi personalizzati, kif stabbilit fir-Regolament FEG; jinnota wkoll li dawn l-azzjonijiet jiddependu fuq il-parteċipazzjoni attiva tal-benefiċjarji fil-mira fl-attivitajiet ta' tiftix ta' impjieg jew ta' taħriġ; Jilqa' l-fatt li l-prinċipji tat-trattament indaqs u tan-nondiskriminazzjoni se jiġu rispettati fl-aċċess għall-azzjonijiet proposti u l-implimentazzjoni tagħhom; Ifakkar li, f'konformità mal-Artikolu 7 tar-Regolament dwar il-FEG, il-pakkett koordinat ta' servizzi personalizzati għandu jkun imfassal b'mod li jantiċipa l-perspettivi u l-kapaċitajiet meħtieġa fil-ġejjieni tas-suq tax-xogħol, u għandu jkun jaqbel mal-bidla lejn ekonomija effiċjenti fl-użu tar-riżorsi u sostenibbli; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu sabiex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-proposta għal deċiżjoni tal-Kunsill (09828/2014), wara li kkunsidra l-abbozz ta' Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra (17903/2013), wara li kkunsidra t-talba għal approvazzjoni preżentata mill-Kunsill skont l-Artikolu 217 u l-Artikolu 218(6), it-tieni subparagrafu, punt (a), l-Artikolu 218(7) u l-Artikolu 218(8), it-tieni subparagrafu, tat-Trattat dwar il-Funzjonament tal-Unjoni Ewropea (C8–0130/2014), wara li kkunsidra l-Artikolu 99(1), l-ewwel u t-tieni subparagrafi, l-Artikolu 99(2) u l-Artikolu 108(7) tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għall-Affarijiet Barranin u l-opinjoni tal-Kumitat għall-Kummerċ Internazzjonali (A8-0020/2014), Jagħti l-approvazzjoni tiegħu għall-konklużjoni tal-ftehim; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-gvernijiet u l-parlamenti tal-Istati Membri u r-Repubblika tal-Moldova.
Extracted from C_285_2016.html